Ahli Parlimen DAP tunjuk cara tampal simen atas jalan tanah merah

Baharu sahaja ADUN DAP Bandar Baru Klang, Datuk Teng Chang Khim menunjukkan kebodohannya mengkritik Perdana Menteri berhubung isu Palestin, tular pula gambar seorang Ahli Parlimen parti itu yang menunjukkan kebodohannya menampal simen di atas jalan tanah merah.

Ahli Parlimen DAP Tenom Noorita Sual menunjukkan cara membaiki jalan tanah merah dengan teknik tampalan simen.

Sebagai seorang Yang Berhormat (YB) sudah semestinya sibuk dan sering turun padang bagi membantu rakyat, ini tidak kecuali bagi Ahli Parlimen DAP Tenom Noorita Sual, yang saban hari rutin hariannya bertemu mereka dan melihat sendiri permasalahan yang dialami, terutamanya di kawasan parlimennya.

Bersimpati dengan kesukaran yang dialami penduduk kampung di antara desa Mahunsop dan Tinura, Tenom, Sabah, dek laluan jalan yang sering rosak, Noorita mengambil inisiatif untuk turun sendiri bagi membaiki jalan berkenaan.

Lebih ‘menariknya’, beliau membaiki lubang-lubang jalan tanah merah itu dengan teknik tampalan menggunakan simen.

“Gotong-royong menampal lubang-lubang di sepanjang jalan yang menuju kampung Mahunsop dan Tinura,” demikian perkongsian di Facebooknya yang turut menunjukkan cara beliau menampal jalan tanah merah dengan menggunakan simen.

Inisiatif beliau itu bagaimanapun disambut secara ‘sinis dan lucu’oleh warganet yang berpusu-pusu memberi komen dan emoji ketawa di hantaran Facebooknya itu.

Misalnya menurut Amirul Hakim Mustapha, katanya YB Noorita sedang berada di pentas Maharaja Lawak dan sedang membuat penonton ketawa dengan perilaku lucunya itu.

“Komedi senyap atau komedi bergambar, silap besarlah naikkan gambar ini…simpan sini, buat kenangan, simpan awal-awal nanti tak kalut,” komentarnya.

Sementara itu menurut Azrin Effandy, “Nasib DAP tak pegang lama kerajaan,nampak kelicikkan daripada ahli-ahlinya,”.

Dalam pada itu, Baidol Mohd Jasnie Gunsika menyarankan agar Noorita mengkaji dahulu tindakannya sebelum membuat sebarang kerja dan hantaran di media sosial.

“PJKK/KK kena ambil tahu beri taklimat pada ADUN yang baru kesian bossku sesuai ka/tak sesuai ka tampal simen di jalan grabel kalau jalan bertar dan berlobang mungkin sesuai la… kan, ini jalan gravel tanah merah adui langsung tak sesuai, ibarat kata pepatah Melayu kuno ” Seperti Melepaskan Batuk Ditangga” masuk FB lagi malu bossku, kalau ditimbus batu kelikir atau batu pasir lebih sesuai dan terbaik,” sarannya.

Dalam pada itu , Kerol Garcia pula berkata, tindakan Noorita itu sangat tidak bijak.

“Jalan bertanah macam tu tampal dengan simen tak ada fungsi, perbuatan yang sia-sia, lebih baik naikkan jalan tu tar baru, Berlakon pun biar tindakan yang bijak, bukan bikin buat benda bodoh macam tu, dalam DAP pun ada orang bodoh,” katanya.

Setakat hari ini, hantaran Noorita berkenaan mendapat 12 ribu emoji dan lebih sembilan ribu komen dan lebih lapan ribu perkongsian di media sosial.


Pakai pelitup muka semula selepas makan, kata KJ

Menteri Kesihatan Khairy Jamaluddin memberi peringatan kepada orang ramai yang makan di restoran supaya memakai pelitup muka semula selepas makan.

Katanya, pelitup muka hanya boleh ditanggalkan ketika makan sahaja dan selepas selesai, ia perlu dipakai semula.

“Dengan sopan ingin mengingatkan: Bila makan di kedai makan, pakai pelitup muka anda selepas habis makan.

“KKM Putrajaya melihat terlalu banyak contoh orang yang bercakap-cakap selepas makan tanpa memakai pelitup muka.

“Bila dah habis makan dan mahu sembang pascamakan, pakai semula pelitup muka,” ciapnya di Twitter, disertai tanda pagar #ReopeningSafely (buka semula secara selamat).

Makan di restoran dibenarkan bermula Ogos lalu untuk negeri Fasa 2 dan 3 Pelan Pemulihan Negara (PPN), sebelum dilonggarkan juga untuk negeri Fasa 1 tidak lama kemudian.


Lebih 10,000 hadir ke pelancaran PN di Terengganu, perkukuh kerjasama PAS-Bersatu

Pelancaran Perikatan Nasional (PN) di Terengganu mendapat sambutan menggalakkan daripada penyokong parti komponen dengan fokus tertumpu ke arah memperkukuhkan kerjasama bagi menghadapi pilihan raya umum ke-15 (PRU-15) yang dijangka diadakan tidak lama lagi.

Pentas utama pelancaran PN menampilkan Pengerusinya, Tan Sri Muhyiddin Yassin dengan Presiden PAS, Tan Sri Abdul Hadi Awang dan Presiden Gerakan, Datuk Dr Dominic Lau; turut hadir barisan pimpinan utama parti yang lain di Dewan Tok Guru, Masjid Rusila, Marang.

Buat kali pertama, bendera PN berkibar di bumi Terengganu dan ia dilihat luar kebiasaan memandangkan sebelum ini parti Islam tersebut menggunakan simbol bulan dalam setiap pilihan raya yang ditandinginya.

Pengacara majlis mengumumkan hampir lebih 10,000 orang ramai hadir semasa program semalam dan disiarkan secara langsung atas platform media sosial. Hampir lebih 3,000 ditonton oleh pengguna media sosial daripada tinjauan Agenda Daily semasa pelancaran program semalam.

Dalam mesej Hadi semasa pelancaran semalam, beliau menjelaskan berhubung langkah PAS membentuk dan berada dibawah gabungan PN untuk menghadapi PRU-15 yang dijangka berlangsung tidak lama lagi.

Keputusan untuk kekal bersama PN dibuat memandangkan UMNO dilihat parti yang bermasalah bersikap bongkak dan sombong apabila enggan menerima parti bumiputera lain untuk bekerjasama.

“UMNO tak mahu. UMNO mahu PAS dengan UMNO saja. Kita kata tak boleh. Kalau PAS dengan UMNO tak cukup, tak cukup nak memerintah, mesti kena gabung semua.

“Bahkan kita menerima penubuhan Muafakat Nasional. Dengan syarat Muafakat Nasional ini, menggabungkan tiga parti besar dan bumiputera. Bukan PAS dengan UMNO sahaja. Parti Melayu dan bumiputera.

“Ini gabungan Muafakat Nasional… Dalam masa yang sama dia ada sama kaum-kaum lain, parti bukan Islam. Dalam gabungan peringkat nasional, dua gabungan. Ini cadangan kita.

“Bila kita tekan UMNO terima bersatu. itu, merupakan masa nak lancar, tertangguh-tangguh. Bukan kita yang tangguh. UMNO yang tangguh-tangguh. Pimpinan dia yang tangguh-tangguh,” kata Hadi dalam ucapannya semalam.

Menurut Hadi, pimpinan tertinggi UMNO mencetuskan banyak masalah ketika itu kerana mahu membentuk jajaran baharu dan tidak mahu bersama dengan PAS dan Bersatu untuk membentuk kerajaan.

Kenyataan Hadi itu turut disokong Muhyiddin yang mendedahkan UMNO tidak jujur dalam menjalinkan kerjasama, malah bersikap acuh tidak acuh kerana enggan menerima Bersatu untuk berada dalam gabungan MN.

“Tapi malangnya selepas beberapa tempoh masa saya fikir dah hampir lebih setahun atau lebih sampai hari ini UMNO menolak.

“Perhimpunan Agung UMNO buat keputusan bahawa tak terima Bersatu, ya lah tapi tak apalah. Kita ada PAS,” kata Muhyiddin dalam ucapannya berhubung permohonan Bersatu untuk menyertai MN sebelum ini.

Sikap UMNO yang mahu menjadi dominan dan berkuasa sepenuhnya menjadi punca mereka tidak mahu menerima kerjasama dengan parti bumiputera lain, walhal hakikatnya kluster mahkamah cuba menguasai parti dan terdesak dengan perbicaraan yang sedang dihadapi mereka.

Kejatuhan kerajaan PN sebelum ini juga didakwa berpunca daripada angkara kluster mahkamah dalam UMNO yang berkomplot dengan pembangkang, orang ramai pastinya tidak lupa perbualan telefon antara cikgu Datuk Seri Anwar Ibrahim dengan anak muridnya, Datuk Seri Ahmad Zahid Hamidi yang juga Presiden UMNO.

Dalam pada itu, Muhyiddin berkata gabungan tersebut memberikan tawaran baharu yang lebih menjamin masa depan negara.

“Idea (penubuhan PN) tercerna daripada satu nawaitu yang baik, niat kita tidak lain dengan himpunan jemaah yang kita bentuk ini (gabungan parti-parti komponen PN) sebenarnya dapat selamatkan negara kita ini.

“Ada yang kata selamat daripada apa, negara kita tidak ada peperangan. Ini kerana dalam tempoh beberapa tahun lalu negara berdepan pelbagai krisis, pancaroba dan ditokok tambah dengan pandemik, musibah yang tidak pernah kita duga berlaku dalam negara dan seantero dunia.

“(Sekarang ini) negara kita terkenal bukan kerana ada apa, kerana ada peristiwa rompakan khazanah negara, kes rasuah terbesar di seluruh dunia,” katanya lagi.


Sanusi didakwa mengikut Akta Hasutan, mengaku tak bersalah dan minta dibicara

Akta Hasutan digunakan dalam pendakwaan terhadap Menteri Besar Kedah, Datuk Seri Muhammad Sanusi Md Noor berhubung ucapan kontroversinya baru-baru ini di Selayang.

Bagaimanapun, Sanusi yang berdepan pertuduhan melakukan perbuatan yang mempunyai kecenderungan menghasut membuat pengakuan tidak bersalah dan minta dibicarakan ketika pertuduhan dibacakan jurubahasa mahkamah di hadapan Hakim Nor Rajiah Mat Zin.

“Faham, tidak (mengaku bersalah) Yang Arif,” katanya dipetik laporan Harian Metro.

Sanusi yang juga Pengarah Pilihan Raya Perikatan Nasional (PN) didakwa melakukan perbuatan yang mempunyai kecenderungan menghasut dengan menyebut perkataan yang mempunyai kecenderungan untuk membangkitkan perasaan tidak setia terhadap mana-mana Raja.

Beliau melakukan kesalahan itu di Simpang 4, Taman Selayang Mutiara, Kampung Bendahara, Selayang, jam 11 malam pada malam 11 Julai lalu.

Mengikut Seksyen 4 (1) (c) Akta Hasutan 1948, seseorang boleh dihukum mengikut Seksyen 4(1) akta sama yang membawa hukuman denda maksimum sehingga RM5,000 atau penjara maksimum tiga tahun atau kedua-duanya, jika sabit kesalahan.

Pendakwaan dikendalikan Peguam Cara Negara Datuk Ahmad Terrirudin Mohd Salleh manakala Muhammad Sanusi diwakili peguam Datuk Shaharudin Ali dan Wan Rohimi Wan Daud.

Sanusi kemudiaan dibawa ke Mahkamah Sesyen 1 seterusnya bagi menghadapi pertuduhan kedua.

Bagi pertuduhan kedua pula, Sanusi dituduh kerana mengeluarkan kata-kata menghasut berhubung isu penubuhan kerajaan campuran.

Sanusi juga membuat pengakuan tidak bersalah bagi pertuduhan kes kedua tersebut yang dibacakan di hadapan Hakim Osman Affendi Mohd Shalleh.

Kedua-dua mahkamah menetapkan masing-masing jaminan sebanyak RM5,000 dengan seorang penjamin terhadap Sanusi.

Mahkamah juga menetapkan 4 Okt untuk sebutan semula kes.


SIRIM perjelas isu sijil pelitup muka, tak ulas jenama dikeluarkan menantu PM?

Sijil yang dikeluarkan bagi pelitup muka bertujuan memastikan produk berkualiti dan selamat kepada pengguna.

Ujian dan pensijilan SIRIM QAS International dikeluarkan ke atas pelitup muka bertujuan untuk memastikan ia berkualiti, bagaimanapun agensi itu tidak mengulas mengenai jenama pelitup muka menantu Perdana Menteri (PM) yang tular dalam video terputus talinya sebanyak dua kali.

Menurut Presiden dan Ketua Eksekutif Kumpulan SIRIM, Datuk Dr Ahmad Sabirin Arshad, tanda MS SIRIM melalui ujian dan proses pengauditan teliti yang dijalankan bagi produk yang dihasilkan atau dijual di Malaysia adalah bagi menjamin keselamatan seterusnya kualiti untuk memelihara kepentingan pengguna.

SIRIM QAS International menjalankan ujian berdasarkan standard SIRIM 40, CWA 17553, AFNOR SPEC S76-001, MS 2323 atau BS EN 149, untuk mengukur fungsi, kualiti dan keselamatan pelitup muka bukan perubatan.

“Ini termasuk menentukan ia mampu melindungi pemakai daripada jangkitan selain selesa untuk dipakai dan mudah bernafas. Semua standard ini menetapkan pelitup muka bukan perubatan perlu mempunyai sekurang-kurangnya 70 peratus kadar kecekapan penapisan,” katanya dalam kenyataan.

Terdahulu, Kementerian Perdagangan Dalam Negeri dan Hal Ehwal Pengguna (KPDNHEP) mengumumkan bermula 1 Januari 2023, pelitup muka bukan perubatan memerlukan pensijilan dan label SIRIM sebelum dijual.

Arahan ini selaras dengan Perintah Perihal Dagangan (Perakuan dan Penandaan Pelitup Muka Bukan Perubatan) 2022 dan bertujuan memastikan pelitup muka bukan perubatan, sama ada keluaran tempatan atau yang diimport, mematuhi standard keselamatan yang ditetapkan.

Beliau turut memberi maklum balas berkaitan kegusaran pengguna mengenai kenaikan harga pelitup muka bukan perubatan berikutan ujian dan pensijilan mandatori terhadap produk tersebut.

Dalam perkembangan lain, SIRIM QAS International akan mengadakan beberapa sesi libat urus bersama pengilang dan pemain industri berkaitan proses ujian dan pensijilan pelitup muka bukan perubatan,” katanya.


‘Mi tonggek ulat’: KKM tutup, kompaun gerai bazar Ramadan Putrajaya

Gerai menjual mi di bazar Ramadan yang tular setelah pembeli menemukan ulat, telah dikenakan arahan penutupan mengikut Seksyen 11 Akta Makanan 1983 bermula semalam (15 April) kerana didapati tidak bersih, kata Ketua Pengarah Kesihatan Tan Sri Dr Noor Hisham Abdullah.

Arahan penutupan sementara di bawah akta itu adalah selama dua minggu bagi kerja pembersihan serta meningkatkan tahap keselamatan makanan dan premis dibenarkan beroperasi semula sebelum tempoh berkenaan sekiranya tahap kebersihan dan keselamatan makanan adalah memuaskan, katanya.

Beliau dalam kenyataan hari ini berkata kompaun turut dikeluarkan terhadap seorang pekerja gerai berkenaan yang didapati tidak mengambil suntikan anti-tifoid, lapor Bernama.

Tular di media sosial seorang pembeli mendakwa menemui ulat yang masih hidup dalam mi sotong yang dibelinya pada harga RM30 di Bazar Ramadan Putrajaya di sini.

Perbadanan Putrajaya (PPj) pada 14 April telah mengeluarkan notis amaran di bawah UUK 30(1)(c), Undang-Undang Kecil Pelesenan Penjaja (WP Putrajaya) 2016 kepada peniaga berkenaan.

Beliau berkata peniaga berkenaan juga didapati mempunyai premis makanan di Cyberjaya yang mana bahan mentah dimasak dan disimpan sebelum dipasarkan di bazar tersebut, dan Kementerian Kesihatan (KKM) akan menjalankan pemeriksaan serta siasatan bagi mendapatkan maklumat lanjut berkenaan pengendalian keselamatan makanan di premis tersebut.

Berhubung aduan pencemaran kuih limas di Perak, Dr Noor Hisham berkata KKM telah membuka kertas siasatan ke atas pengeluar kuih limas terlibat bagi tujuan pendakwaan mengikut Akta Makanan 1983.

Kejadian yang turut tular itu didapati berlaku di Bazar Ramadan Teluk Intan dan pembeli mendakwa menemukan gumpalan rambut dalam kuih limas dibelinya dari bazar berkenaan.

Pengerusi Jawatankuasa Kesihatan, Sains, Alam Sekitar dan Teknologi Hijau Perak Mohd Akmal Kamarudin pada 14 April lepas berkata sampel makanan kuih limas itu akan dihantar untuk analisis makmal bagi tujuan siasatan kes.

Menerusi Operasi Ramadan 2022 seluruh negara, Dr Noor Hisham berkata 4,362 premis bazar Ramadan telah diperiksa dan 77 notis kompaun dengan nilai RM38,500 telah dikeluarkan bagi kesalahan di bawah Peraturan-Peraturan Kebersihan Makanan 2009.

“Sebanyak 178 sampel makanan juga telah diambil untuk dianalisis,” katanya serta menasihatkan orang ramai agar membeli makanan di premis makanan yang bersih.

Beliau berkata peniaga makanan didapati tidak mematuhi kehendak di bawah Akta Makanan 1983 dan peraturan-peraturan di bawahnya, boleh dikenakan denda tidak melebihi RM100,000 atau penjara tidak melebihi 10 tahun atau kedua-duanya sekali.


Kerajaan setuju teruskan empat projek besar di Pantai Timur: PM

Kerajaan bersetuju meneruskan pelaksanaan empat projek di bawah Majlis Pembangunan Wilayah Ekonomi Pantai Timur (ECERDC), kata Perdana Menteri Datuk Seri Ismail Sabri Yaakob.

Beliau berkata kesemua projek itu diputuskan pada mesyuarat ECERDC yang diadakan di Pejabat Setiausaha Kerajaan Negeri Kelantan di Kota Bharu, hari ini (9 September 2022).

Projek itu meliputi pembinaan Lebuh Raya Pantai Timur 3 (LPT3) bermula dari Gemuroh, Terengganu ke Pengkalan Kubor, Tumpat, Kelantan sejauh 147 kilometer (km) dan Projek Tebatan Banjir di Rantau Panjang-Golok Fasa 2 yang telah diluluskan dengan kos sebanyak RM897 juta.

“Selain itu, kerajaan juga telah bersetuju untuk melebarkan jalan projek Lebuhraya Kuantan, Pahang – Segamat, Johor Fasa 2 yang melibatkan jajaran dari Runchang ke Simpang 3 Keratong sepanjang 51 km.

“Kerajaan juga akan membangunkan kawasan bandar-bandar bersempadan dengan Thailand iaitu membina jambatan Sungai Golok di Rantau Panjang dan Jambatan Tak Bai-Pengkalan Kubor,” katanya berucap pada majlis perasmian Laman Warisan Kampung Laut, di Tumpat, hari ini.

Turut hadir Menteri Besar Kelantan Datuk Ahmad Yakob, Menteri Besar Terengganu Datuk Seri Dr Ahmad Samsuri Mokhtar, Menteri Besar Pahang Datuk Seri Wan Rosdy Wan Ismail dan Menteri Besar Johor Datuk Onn Hafiz Ghazi.

Hadir sama Ketua Setiausaha Negara Tan Sri Mohd Zuki Ali dan Setiausaha Kerajaan Kelantan Datuk Nazran Muhammad.

Ismail Sabri berkata kerajaan sentiasa berlaku adil dengan semua negeri dalam melaksanakan pembangunan.

“Saya menghargai usaha ECERDC dalam menerajui inisiatif-inisiatif pemulihan ekonomi negara di Wilayah Ekonomi Pantai Timur (ECER), melalui pelaksanaan pelbagai program pembangunan modal insan, projek-projek strategik dan penarikan pelaburan baharu.

“Usaha ini telah berjaya merancakkan lagi kegiatan ekonomi di ECER dan seterusnya menambah baik kesejahteraan Keluarga Malaysia,” kata beliau dan menambah program yang dilaksanakan di ECER dengan menyasarkan golongan B40, penganggur dan masyarakat Orang Asli telah mencatatkan kejayaan yang membanggakan.

Beliau berkata mengambil kira perkembangan semasa dan Pelan Induk ECER 2.0 yang akan berakhir pada 2025, ECERDC perlu menjalankan Kajian Pelan Induk ECER 3.0 untuk merangka pelan pelaksanaan sosioekonomi sehingga 2030.

“Saya difahamkan bahawa perkara ini akan dibincangkan dengan lebih lanjut nanti,” katanya. – Bernama


Undi18: Lebih empat juta belia 18 tahun didaftar secara automatik

Lebih empat juta individu dewasa berusia 18 tahun telah didaftarkan secara automatik sebagai pengundi pada 16 Januari lalu, kata Perdana Menteri Datuk Seri ismail Sabri Yaakob.

Menurutnya, pendaftaran automatik sebagai pengundi itu dilaksanakan menerusi pindaan Perlembagaan pada tahun 2019.

“Pada 16 Januari lalu, pendaftaran automatik pengundi 18 tahun sudah dimuktamadkan. Lebih empat juta anak muda berusia 18 tahun didaftarkan secara automatik.

“Kerajaan sentiasa menghargai peranan anak muda dan bermula tahun ini, anak muda yang berusia 18 tahun akan dapat mengundi,” katanya ketika berucap pada Majlis Perasmian Mesyuarat Agung MAYC, di Kota Bharu, hari ini.

Pendaftaran secara automatik pemilih berusia 18 tahun ke atas diwartakan dan berkuat kuasa 15 Disember ini.

Pindaan Perlembagaan yang diwartakan pada 25 November lalu itu mendapat perkenan daripada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang menetapkan tarikh 15 Disember sebagai tarikh mula berkuat kuasa.

Sebelum ini, cadangan pindaan itu sudah diluluskan pada mesyuarat kedua sesi kedua Parlimen ke-14 pada Julai 2019, namun tidak dilaksanakan.

Pada 3 September 2021, Mahkamah Tinggi Kuching memerintahkan Suruhanjaya Pilihan Raya menurunkan had umur mengundi daripada 21 kepada 18 tahun dan pendaftaran pemilih automatik dilaksanakan selewat-lewatnya 31 Disember ini.

Pelbagai perhimpunan di bawah gerakan pertubuhan bukan kerajaan (NGO) seperti Undi18, diadakan sejak tahun 2016 yang menuntut agar hak kira-kira 1.2 juta pengundi belia tidak dinafikan.


Ismail Sabri kata akan kekal Khairy di KKM jika beliau terus jadi PM

Ketika Ahli Parlimen Rembau Khairy Jamaluddin belum pasti kerusi mana yang akan ditandinginya pada Pilihan Raya Umum Ke-15 (PRU-15) akan datang, yang pasti Perdana Menteri Datuk Seri Ismail Sabri Yaakob telah memberi jaminan Menteri Kesihatan itu akan kekal jika Barisan Nasional (BN) menang nanti.

Khairy sebelum ini, dalam kekeliruan setelah diarah oleh Timbalan Presiden UMNO Datuk Seri Mohamad Hasan untuk tidak bertanding di kerusi yang disandang sekarang pada pilihan raya akan datang.

Pada 4 September lalu, Menteri Kesihatan itu mendedahkan beliau menerima mesej daripada Timbalan Pengerusi BN itu yang meminta diberi laluan di Parlimen Rembau pada PRU-15 akan datang.

“Saya (baru-baru ini) menerima satu mesej daripada (Timbalan Presiden Umno) Mohamad (Hasan) untuk memberi laluan.

“Saya akan ikut apa yang Umno mahu dan di mana mereka mahu saya bertanding. Tak apa. Saya belum terima sebarang arahan. Saya akan berasa malu untuk ceroboh kawasan lain.

“Tak apa. Senario terburuk, saya tidak akan bertanding,” kata Khairy.

Menteri Kesihatan itu dilaporkan berkata berkemungkinan senario terburuk adalah beliau tidak akan bertanding pada pilihan raya umum ke-15 (PRU-15) depan nanti dan tidak mahu menceroboh kawasan orang lain hanya semata-mata untuk bertanding.

Susulan itu beberapa bahagian UMNO telah menawarkan kerusi Parlimen, termasuk di Seremban, untuk ditandingi Khairy. UMNO Alor Setar juga membuat tawaran sama.

Ketua Menteri Datuk Seri Hajiji Noor juga nampaknya menyemarakkan lagi spekulasi selepas membuat rujukan samar mengenai situasi kerusi Khairy apabila dalam satu majlis pada 10 September di Kota Kinabalu, menawarkan kawasan Parlimen untuk ditanding Menteri Kesihatan itu.

Hajiji, yang mengetuai Bersatu Sabah dalam kerajaan Gabungan Rakyat Sabah (GRS) secara berjenaka berkata Sabah sedia menerima Khairy jika Negeri Sembilan menolaknya.

Bagaimanapun, hari ini (8 Oktober 2022), memetik laporan BH, Ismail Sabri menyatakan Ahli Parlimen Rembau itu akan dilantik semula sebagai Menteri Kesihatan sekiranya beliau (Ismail Sabri) kekal sebagai Perdana Menteri selepas PRU-15.

Ismail Sabri berkata tindakan mengekalkan Khairy sebagai Menteri Kesihatan bertujuan memastikan segala perancangan berkaitan kementerian itu dapat direalisasi dan dilaksanakan.

“Disebabkan hasil KJ (Khairy Jamaluddin) sebagai Menteri Kesihatan, kerajaan meluluskan Institut Penyakit Berjangkit Malaysia di Bandar Enstek Nilai di Negeri Sembilan dengan peruntukan RM600 juta.

“Jika hilang menteri ini (Khairy) akan rugi, sebab apabila dapat kepada orang lain (dilantik Menteri Kesihatan seterusnya) mungkin projek ini dibatalkan,” katanya berucap pada Kenduri Sekampung Keluarga Malaysia sempena Jelajah Aspirasi Keluarga Malaysia (AKM) Negeri Sembilan di FELDA Palong, dekat Jempol, hari ini.


PAS yakin kekuatan, pengaruh Bersatu semakin bertambah

PAS yakin sokongan terhadap rakan komponennya dalam Perikatan Nasional (PN), Bersatu, tidak pernah luntur malah pengundi dilihat cenderung untuk menyokong parti pimpinan bekas Perdana Menteri Tan Sri Muhyiddin Yassin itu.

Sehubungan itu, Timbalan Presiden PAS, Datuk Seri Tuan Ibrahim Tuan Man menyangkal dakwaan bahawa parti Islam itu mahu kembali bersama UMNO kerana Bersatu sudah hilang pengaruh.

Ahli Parlimen Kubang Kerian itu berkata PAS yakin Bersatu mempunyai pengaruh dan kekuatan tersendiri.

“Saya rasa tidak hilang pengaruh kerana keputusan Pilihan Raya Negeri (PRN) di Johor dan Melaka, kita tengok pengaruh Bersatu masih kuat dan ada sokongan.

“Malah, hasil soal selidik yang kita buat pun mereka ada sokongan dan menang di Melaka dan di Johor. Saya fikir Bersatu ada pengaruh walaupun mungkin jentera di cawangan tidak sekuat PAS.

“Tetapi secara realiti kita ada kira-kira 43 peratus pengundi atas pagar yang baru kali pertama mengundi. Kita lihat ada kecenderungan mereka (mengundi) rakan kita daripada Bersatu,” katanya menurut laporan BH.

Beliau berkata demikian kepada media selepas Ceramah 3 Menteri Besar PAS dan Pelancaran Jentera Pilihan Raya Umum Ke-15 (PRU-15) di Pra Himpunan Teguh Pertahan di Dataran Kompleks Sukan Negeri Terengganu di Kuala Nerus, malam tadi.

Tuan Ibrahim juga menafikan dakwaan Bersatu hanya mahu menumpang jentera PAS dalam menghadapi PRU-15.

Katanya, PAS bersama Bersatu serta gabungan parti politik yang ada di dalam PN saling membantu antara satu sama lain bagi memastikan kemenangan bersama di dalam PRU-15.

“Kita bersama (dan) apabila kita dalam muafakat politik, tidak timbul soal jentera (dan) kita bersama-sama ke arah kemenangan bersama.

“(Jadi) tak timbul soal tumpang-menumpang kerana bagi kita setiap parti ada kelebihan dan ada kekurangan yang kita saling tampung-menampung,” katanya.

Sementara itu, Tuan Ibrahim juga memaklumkan sebuah jawatankuasa ditubuhkan bagi merangka asas serta dasar utama tawaran PN kepada rakyat pada PRU-15.

Menurutnya, usaha itu merangkumi pemulihan ekonomi negara pasca pandemik Covid-19.

Selain itu tawaran masalah berkaitan alam sekitar termasuk perubahan iklim yang menyebabkan banyak eko sistem dunia berubah sekarang.

“Manifesto itu kelak turut menawarkan aspek kebajikan rakyat, kerajaan integriti serta menjamin keadilan rakyat.

“Kita sedang merangka manifesto bersama parti-parti dalam gabungan PN, kita cuba draf, jawatankuasa tersebut pun telah diwujudkan untuk kita bincang.

“Bagi negeri-negeri pula akan ikut sahaja dengan kerajaan pusat, tetapi ada juga negeri rangka manifestonya sendiri di negeri yang kita tadbir,” katanya.

Tuan Ibrahim yang juga berkata, buat masa ini pemilihan calon tidak menjadi keutamaan walaupun sudah ada suara yang menuntut.

Namun kata beliau pihaknya kini sedang memberi tumpuan kepada persiapan jentera parti serta pengagihan kerusi bersama parti dalam PN.

Beliau berkata persiapan jentera pilihan raya dan pembahagian kerusi dalam PN perlu diselesaikan terlebih dahulu sebelum pengumuman nama-nama calon.


Kes baharu Covid-19 semalam 2,799 dengan lapan kematian

Lapan kematian dicatatkan semalam dengan sebanyak 2,799 jangkitan kes baharu Covid-19 direkodkan Kementerian Kesihatan Malaysia (KKM).

Dengan kes baharu direkodkan itu, ia menjadikan kes keseluruhan kes Covid-19 direkodkan Malaysia kini sebanyak 4,592,710 kes.

Dalam pada itu, dilaporkan juga sebanyak 2,666 pesakit sembuh, menjadikan jumlah keseluruhan kes sembuh sebanyak 4,521,578.

Ketika ini, 35,323 kes aktif direkodkan, dengan 34,107 atau 96.6% daripadanya sedang menjalani kuarantin kendiri.

Dalam pada itu, 19 (0.1%) kes kini berada di pusat kuarantin sementara 1,156 (3.3%) dimasukkan ke hospital.

Kes yang memerlukan rawatan di unit rawatan rapi (ICU) adalah sebanyak 41 kes dan 26 daripadanya memerlukan bantuan alat pernafasan.

Kadar penggunaan kemudahan ICU di seluruh negara kini sebanyak 61.9% dengan kes Covid-19 merangkumi 10.2%.

Kes kematian keseluruhan kini sebanyak 35,809 orang.


Akhbar Singapura lapor pengundi Melayu masih sokong PN

Berita Minggu Singapura melaporkan enam pilihan raya negeri (PRN) 12 Ogos ini akan menyaksikan Pakatan Harapan dan Barisan Nasional (PH-BN) menerima pukulan di tangan Perikatan Nasional (PN), lapor MalaysiaNow.

Akhbar itu memetik penganalisis berpengalaman yang mengatakan sokongan pengundi Melayu masih belum beralih kepada kerajaan campuran diterajui Datuk Seri Anwar Ibrahim sejak Pilihan Raya Umum ke-15 (PRU-15), November lalu.

Felo Kanan Institut Hal Ehwal Antarabangsa Singapura, Oh Ei Sun berkata terdapat petunjuk kukuh kerajaan negeri boleh bertukar di Negeri Sembilan dan Selangor dengan saingan sengit dijangka berlaku di Selangor.

Beliau berkata sentimen semasa di Malaysia mencerminkan keadaan di tempat lain di dunia Islam.

“Ini berdasarkan pemerhatian lama berkaitan politik Malaysia, kebangkitan politik Islam di negara itu serta perkembangan sejagat khususnya kebangkitan Islam bukan sahaja di Malaysia, bahkan di Turkiye dan Indonesia,” katanya.

Sementara Felo Kanan ISEAS-Institut Yusof Ishak Singapura.Norshahril Saat berkata lebih sukar untuk meramalkan keputusan pengundian kali ini susulan jajaran politik baharu meskipun tiga negeri iaitu Kedah, Kelantan dan Terengganu dapat melihat pengukuhan pentadbiran PAS berikutan peralihan penyokong Umno ke arah PN.

“Pulau Pinang pula adalah kubu kuat DAP cuma bezanya adalah bagaimana rakyat negeri itu menilai kerjasama DAP dan UMNO di peringkat Persekutuan.

“Selangor dan Negeri Sembilan pula agak sukar diramal, kerana setiap gabungan parti ada kekuatan masing-masing,” katanya.

Ahmad Fauzi Abdul Hamid dari Universiti Sains Malaysia berkata walaupun beliau menjangkakan status quo dari segi parti yang menerajui enam kerajaan negeri namun majoriti dan kerusi dikuasai PH-BN diramal berkurangan berbanding jumlah yang dimenangi PH sebelum ini.

“Gelombang keraguan masyarakat Melayu kepada kerajaan perpaduan masih terlalu kuat.

“Ini bukan sahaja berkaitan ‘gelombang agama’ (green wave), tetapi sentimen lebih umum berkaitan kegagalan kerajaan menangani isu kos kehidupan selepas tujuh bulan serta bantahan masyarakat Melayu kepada UMNO yang dilihat terlibat dengan rasuah,” katanya

‘Gelombang hijau’ merujuk label DAP terhadap PAS untuk menggambarkan pencapaian PN dalam pilihan raya umum lalu namun dilihat sebagai menghina dan bersifat Islamofobia.

Fauzi berkata PRN ini akan menyaksikan trend selama ini berulang, apabila PAS ‘secara automatik’ akan menjadi parti pilihan mereka apabila ada rasa tidak puas hati terhadap UMNO.

BN mengalami kekalahan pilihan raya paling teruk pada PRU-15 lalu dengan PN muncul sebagai pemenang di kerusi yang secara tradisinya dimenangi UMNO.

Pemerhati melihat trend itu akan berulang pada PRN kali ini.

Tinjauan terbaharu yang diterbitkan Institut Kajian Asia Tenggara Singapura mendapati majoriti mereka yang mengundi UMNO pada pilihan raya umum lalu akan menyokong calon PN bukannya PH-BN.

Menurut tinjauan tersebut, trend berkenaan dicerminkan pada 39 kerusi majoriti Melayu di Selangor, dan menandakan berakhirnya pemerintahan 15 tahun PH di negeri terkaya Malaysia itu.

Oh, Norshahril dan Fauzi tidak menolak kesan kepada kedudukan Anwar di peringkat Persekutuan sekiranya PH-BN berakhir dengan teruk pada PRN ini.

Fauzi berkata walaupun ‘secara teori’ kerajaan Persekutuan mungkin kekal namun terdapat tekanan daripada akar umbi UMNO untuk menilai semula sokongan parti itu terhadap Anwar.

Kata Fauzi, sekiranya UMNO keluar, sokongan GPS Sarawak dan lain-lain parti di Sabah juga boleh terjejas, kerana mereka akan menilai ‘tawaran lebih baik’ yang diberikan PN.

Bagi Oh, kerajaan Anwar berisiko sekiranya berlaku kekalahan pada PRN ini.

“Ahli Parlimen individu yang kini menyokong Anwar akan berfikir dua kali memandangkan keputusan PRN.

“Mereka akan kekal dengan parti mereka sekarang supaya tidak mencetuskan undang-undang antilompat parti tetapi boleh mengisytiharkan sokongan mereka kepada pemimpin PN untuk menjadi perdana menteri.

“Jika cukup bilangan mereka berbuat demikian, Anwar akan kehilangan majoriti (Parlimen),” kata Oh.


Pakatan tentera Arab lancar serangan balas terhadap Houthi

Sehari selepas depot minyak Arab Saudi di Jeddah diserang, pakatan tentera negara-negara Arab diketuai Riyadh melancarkan serangan balas terhadap pengganas Syiah Houthi di Yaman.

Agensi berita Arab Saudi (SPA) melaporkan serangan udara yang dilakukan di Pelabuhan Saleef dan Hodeidah memusnahkan bot yang sedang dibina untuk membawa bahan letupan milik kumpulan Houthi.

Menurut pakatan itu, empat bot itu masih dibina oleh Houthi dan kemusnahan itu menggagalkan “serangan segera ke atas kapal tangki minyak.”

Tiga orang yang bekerja di atas bot itu dikatakan terbunuh dalam serangan ke atas Pelabuhan Saleef.

Pakatan tentera itu juga mengumumkan serangan udara di pelbagai tapak dan sumber ancaman di Sanaa dan Hodeidah pada Jumaat sebagai tindakan balas terhadap serangan ke atas kemudahan minyak di Arab Saudi, kata jurucakap pakatan Brig Jeneral Turki Al-Malki, kepada Al Arabiya.

Gabungan itu juga menggesa militan Houthi yang disokong Iran untuk mengeluarkan senjata dari tapak yang dikawal, termasuk di lapangan terbang antarabangsa Sanaa, dalam tempoh tiga jam pada Sabtu.

Menyimpan senjata di lapangan terbang di ibu kota Yaman dan kawasan awam lain akan mengakhiri status kawasan selamat yang tidak menjadi sasaran serangan pakatan, katanya.

Pakatan tentera itu meminta orang awam menjauhi tapak minyak di Hodeidah, dengan mengatakan bahawa mereka akan berusaha mengelak serangan yang akan menjejaskan kepentingan awam.

Al-Maliki berkata pakatan tentera negara-negara Arab turut memusnahkan sebuah depot simpanan senjata di Pelabuhan Saleef.

Dua hari lalu, pengganas Houthi melancarkan serangan menggunakan roket dan dron terhadap kemudahan simpanan minyak di Jeddah, kira-kira 86 kilometer dari Tanah Suci Makkah, ketika perlumbaan Formula One akan berlangsung pada Ahad. – Agensi


Peralihan ke fasa endemik ditangguh, kerajaan enggan ambil risiko Omicron

Rancangan kerajaan untuk mengisytiharkan fasa ‘Peralihan ke Endemik’ terpaksa ditangguhkan kerana enggan mengambil risiko penularan semula Covid-19 susulan penemuan varian baharu Omicron yang lebih cepat merebak.

Perkara itu diumumkan Menteri Kanan Pertahanan, Datuk Seri Hishammuddin Hussein yang menyifatkan keputusan tersebut sebagai sukar tetapi perlu diambil bagi mengelakkan negara daripada berdepan satu lagi gelombang baharu Covid-19 seperti yang dialami negara-negara lain.

Sepatutnya, kerajaan merancang untuk mengumumkan peralihan ke fasa endemik pada minggu pertama bulan ini.

Namun terpaksa ditangguhkan berikutan peningkatan jangkitan varian Omicron, selain kesan daripada individu yang kembali daripada luar negara, khususnya yang menunaikan umrah di Arab Saudi serta bencana banjir baru-baru ini.

“Minggu pertama bulan ini, saya sebenarnya nak umumkan bahawa kita nak masuk kepada fasa transisi endemik.

“Tetapi kita nak tunggu sedikit masa lagi (satu atau dua minggu) kerana apabila kita umumkan fasa transisi endemik ada tujuh atau lapan perkara yang perlu kita maklumkan kepada orang ramai.

“Contohnya prosedur operasi standard (SOP) kita kurangkan kepada satu sahaja iaitu usaha untuk ‘Self Testing Trace” yang saya dah umumkan sebelum ini, semua itu kita kena didik (educate) orang ramai apabila ia dimuktamadkan,” katanya lapor BH hari ini.

Hishammuddin terdahulu mengadakan lawatan kerja ke Kem Kukusan, Tawau hari ini.

Mengulas lanjut, Hishammuddin berkata, kerajaan pada bila-bila bersedia membuat pengumuman atau mengisytiharkan fasa ‘Peralihan ke Endemik’ kerana setiap negeri masing-masing sudah memasuki fasa ke-4.

Ketika ditanya sama ada kelewatan langkah kerajaan membuat pengisytiharan ke fasa endemik itu bakal memberi kesan kepada negara, beliau menjelaskan, situasi di banyak negara di dunia ketika ini juga cukup membimbangkan.

Mengambil contoh di Amerika Syarikat, katanya, pada dua minggu lalu sahaja sudah mencatatkan jumlah jangkitan wabak COVID-19 mencecah satu juta kes dalam tempoh sehari dan terkini dilaporkan mencecah sehingga 500,000 kes sehari.

Malah katanya, terbaru Australia yang sebelum ini berada dalam perintah kawalan pergerakan (lock down) turut merekodkan jumlah jangkitan 60,000 kes sehari.

“Walaupun varian Omicron ini mungkin dari segi kesan jangkitan adalah kurang berbanding varian lain, tetapi semestinya dengan penularan secara besar-besaran akan menjejaskan kesihatan rakyat, selain memberi tekanan kepada penggunaan katil-katil Unit Rawatan Rapi (, ICU) di hospital kita.

“Sebab itu kita nak buka sempadan, kita nak beri kelonggaran, saya dah kata kita tak akan tutup besar besaran lagi, tetapi dalam kita nak buka pun janganlah besar-besaran juga dan mestilah mengikut keadaan dan situasi semasa.

“Tak pupular tak apa, tetapi yang penting kesihatan dan keselamatan orang ramai menjadi keutamaan,” katanya.


Rasuah di KLIA : SPRM siasat dakwaan menteri pelancongan

Suruhanjaya Pencegahan Rasuah Malaysia (SPRM) bakal memulakan siasatan terhadap dakwaan kononnya wujud amalan rasuah dalam kalangan pegawai Imigresen di Lapangan Terbang Antarabangsa Kuala Lumpur (KLIA).

Ketua Pesuruhjaya SPRM, Tan Sri Azam Baki berkata, pihaknya memandang serius perkara itu.

“Berhubung dakwaan rasuah yang dinyatakan oleh Menteri Pelancongan, Seni dan Budaya (Datuk Seri Tiong King Sing), SPRM akan menyiasat perkara tersebut.

“Kita akan dapatkan maklumat daripada semua pihak berhubung perkara ini (dakwaan King Sing) dan melakukan siasatan sewajarnya,” katanya dalam satu kenyataan ringkas, hari ini.

Semalam, King Sing yang merupakan Ahli Parlimen Bintulu mengaku dirinya merupakan menteri yang dimaksudnya oleh laporan media berkait kekecohan di balai ketibaan antarabangsa KLIA pada Rabu lalu.

Namun beliau mempertahankan tindakannya itu dan menegaskan telah diberitahu bahawa pegawai Imigresen bertugas meminta rasuah untuk membebaskan seorang wanita warga China yang dinafikan kemasukannya ke negara ini.

Khamis lalu, tular laporan yang mendakwa King Sing menceroboh Balai Ketibaan Antarabangsa KLIA tanpa pas keselamatan dan cuba menyelamatkan seorang wanita warga China yang dinafikan daripada memasuki negara ini.

Dalam pada itu, Azam menggesa orang ramai agar agar tidak mensensasikan atau membuat spekulasi berkenaan perkara tersebut.

Sebelum itu, Jabatan Imigresen Malaysia memberitahu pihaknya sudah memulakan siasatan berhubung kejadian tersebut.


Baki Belanjawan 2021 RM200 bilion akan disalur untuk manfaat rakyat

Peruntukan Belanjawan 2021 yang masih berbaki RM200 bilion akan terus disalurkan untuk manfaat rakyat sepanjang tahun ini disamping program rangsangan ekonomi diperkenalkan kerajaan bagi membantu pemulihan ekonomi negara dalam berdepan cabaran pandemik Covid-19.

Menteri Kewangan Tengku Datuk Seri Zafrul Abdul Aziz berkata baki tersebut adalah daripada peruntukan yang diluluskan Parlimen sebanyak RM322.5 bilion di bawah Belanjawan 2021 dan setakat akhir April 2021, sebanyak RM117 bilion telah dibelanjakan.

Antara program yang masih berjalan untuk manfaat rakyat dibawah Belanjawan 2021 adalah bantuan kebajikan yang peruntukannya dinaikkan daripada RM1.5 billion pada 2020 kepada RM2.2 billion pada 2021.

“Ia melibatkan kenaikan kadar bantuan kebajikan kepada golongan rentan seperti warga emas terlantar, keluarga miskin dan orang kurang upaya (OKU),” katanya lapor Bernama pada satu sidang media hari ini.

Selain itu, Zafrul berkata Jalinan Digital Negara (JENDELA) juga sedang dilaksanakan dengan peruntukan RM500 juta yang antara lainnya melibatkan sambungan fiber untuk sekolah.

“Program lain yang dibiayai perbelanjaan pembangunan (DE) Belanjawan 2021 termasuklah Dana Kredit Mikro sebanyak hampir RM1 billion dan penyelenggaraan sekolah,” katanya.

Selain itu, katanya, tanpa mengira PEMERKASA Tambahan masih banyak program yang sedang dan akan berjalan mengikut perancangan melibatkan peruntukan lebih RM100 bilion untuk dibelanjakan sehingga akhir tahun ini.

Antaranya termasuklah program eBelia yang dilancarkan hari ini yang dijangka memanfaatkan 2 juta belia dan pelajar institut pengajian tinggi; Program Jaringan Prihatin yang dijangka memanfaatkan 8.4 juta penerima; dan subsidi upah dan insentif pengambilan pekerja yang bakal memanfaatkan 2.7 juta pekerja.

Semalam Perdana Menteri, Tan Sri Muhyiddin Yassin mengumumkan pakej rangsangan PEMERKASA Tambahan bernilai RM40 bilion dengan sejumlah 12 inisiatif untuk membantu meredakan cabaran yang dihadapi rakyat.

Tengku Zafrul berkata sejak Mac 2020 hingga Mac 2021, kerajaan telah mengumumkan enam pakej rangsangan ekonomi bernilai RM340 bilion, dengan suntikan fiskal sebanyak RM65 bilion atau hampir 4.7 peratus daripada Keluaran Dalam Negara Kasar (KDNK) dalam menangani cabaran kesihatan dan ekonomi yang dihadapi ketika ini.

Menurutnya, keberkesanan dasar yang proaktif ini sudah mula menunjukkan hasil dengan pemulihan ekonomi yang positif apabila negara mencatatkan pertumbuhan keluaran dalam negara kasar (KDNK) sebanyak enam peratus pada bulan Mac tahun ini.

Melalui pemantauan LAKSANA, pakej rangsangan ekonomi yang diumumkan sepanjang 2020 telah memanfaatkan lebih daripada 20 juta rakyat dan 2.4 juta perniagaan.

“Setakat ini, hampir 60 peratus daripada inisiatif telah pun disalurkan. Daripada jumlah ini, sebahagian besar inisiatif ini termasuklah bantuan segera dan tunai seperti seperti Bantuan Prihatin Nasional, Geran Khas Prihatin, Subsidi Upah dan pelbagai langkah yang lain untuk melindungi rakyat dan memastikan kelangsungan perniagaan,” katanya.

Dari segi nilai, setakat 21 Mei, 2021, hampir RM200 bilion telah disalurkan sepanjang pelaksanaan Pakej Rangsangan Ekonomi.


Kes positif semakin turun

Selepas enam hari ‘total lockdown’ dilaksanakan, kes harian positif jangkitan Covid-19 semakin menunjukkan penurunan.

Dalam tempoh 24 jam sehingga 12 tengah hari tadi, negara mencatatkan 5,271 kes baharu menjadikan kumulatif kes sebanyak 622,086, kata Ketua Pengarah Kesihatan Tan Sri Dr Noor Hisham Abdullah.

Pada 6 Jun negara mencatatkan 6,241 kes positif baharu; 5 Jun (7,452 kes); 4 Jun (7,748 kes); 3 Jun (8,209 kes); 2 Jun (7,703 kes); dan 1 Jun (7,105 kes).

Berikut adalah pecahan mengikut negeri dan kumulatif:

Pecahan mengikut negeri


KKM sahkan mula projek rintis beri ubat PrEP kepada pasangan gay?

Kebimbangan sekumpulan pengamal kesihatan berhubung penggunaan ubat Pre-exposure prophylaxis (PrEP) yang akan diperluaskan kepada pasangan gay nampaknya hampir menjadi kenyataan selepas Kementerian Kesihatan (KKM) mengesahkan akan memulakan projek rintis.

Sebelum ini, Ikatan Pengamal Perubatan dan Kesihatan Malaysia (I-Medik) membantah rancangan KKM yang mahu meluaskan penggunaan ubat PrEP kepada pasangan homoseksual berstatus HIV-negatif, namun semalam Menterinya, Dr Zaliha Mustafa pula mengesahkan akan memulakan projek rintis atas alasan  untuk mencegah penyebaran wabak HIV.

“Penggunaannya sudah dikaji. Kita telah bincang dengan pakar agama untuk tahu dari sudut hukum dan sebagainya.

“Penggunaannya bukan hanya kepada golongan LGBT (lesbian, gay, biseksual dan transgender) tetapi ada beberapa lagi golongan lain yang akan menggunakannya untuk kita menyekat penularan HIV,” katanya dipetik laporan Bernama.

Jelasnya, Penggunaan ubat PrEP dikatakan mampu mengurangkan risiko jangkitan HIV menerusi seks sebanyak kira-kira 90 peratus apabila diambil mengikut preskripsi yang ditetapkan.

Untuk rekod, PrEP adalah ubatan oral yang digunakan untuk mencegah jangkitan HIV yang tersebar melalui hubungan kelamin ataupun penggunaan jarum suntikan yang telah pun diedarkan melalui klinik-klinik kesihatan di Selangor, Lembah Klang, Johor, Pulau Pinang dan juga Sabah.

Buat masa ini, PrEP diberikan kepada individu berstatus HIV-negatif yang berisiko untuk mendapat HIV, seperti pasangan kepada individu yang telahpun menghidap HIV.

Individu yang menghidap HIV serta keluarga mereka adalah kategori pesakit yang layak untuk dilindungi dan sepatutnya menerima rawatan terbaik yang tersedia.

I-Medik juga tidak menyokong rancangan KKM tersebut kerana ia melibatkan kos yang tinggi dan akan menggunaakn peruntukan daripada pembayar cukai.

“Berbeza dengan PrEP yang memerlukan lelaki yang mengamalkan seks dengan lelaki (MSM) untuk mengambil ubat tersebut setiap hari kerana mereka dikategorikan sebagai “individu yang kerap terdedah kepada risiko”.

“Mengambil kira majoriti pengamal MSM adalah mereka yang masih muda, strategi ini bukan sahaja berupaya meruntuhkan nilai moral masyarakat, bahkan juga dari sudut ekonomi, ia akan menyebabkan berlakunya perbelanjaan yang tinggi dan tidak munasabah.

“Hasil negara yang dikutip melalui pembayar cukai akan dibelanjakan seterusnya membolehkan individu yang berisiko dari segi tingkah laku untuk meneruskan aktiviti mereka sedangkan mereka boleh meninggalkan perbuatan berisiko tinggi dengan memberikan fakta kesihatan yang betul dariaspek kesihatan dan motivasi dari sudut moral,” kata kumpulan itu.

Tegas kumpulan itu lagi, tidak sepatutnya wang pembayar cukai digunakan semata-mata untuk membiayai pengamal seks songsang tersebut, ia sepatutnya digunakan untuk merawat penyakit yang lebih kritikal.

“Daripada menggunakan dana kita yang terhad kepada PrEP yang ternyata merupakan gaya hidup dan pilihan seseorang untuk mengamalkan seks anal, dana kesihatan kita boleh dimanfaatkan untuk penyakit-penyakit lain seperti penyakit kongenital (penyakit sejak lahir) atau pun penyakit tidak berjangkit (NCD),” katanya lagi.


UMNO Tangga Batu marah Idris beri ucapan semasa mesyuarat cawangan

Tindakan bekas Ketua Menteri (KM) Datuk Seri Idris Haron yang hadir bersama dan dijemput memberikan ucapan semasa satu mesyuarat cawangan menimbulkan kemarahan UMNO Bahagian Tangga Batu.

Idris dijemput ke satu mesyuarat UMNO Cawangan Klebang Kecil dan bertemu dengan ahli-ahli akar umbi, malah turut memberikan ucapan kepada kepada hadirin yang hadir semasa mesyuarat diadakan di kediamannya pagi ini.

Tindakan tersebut menimbulkan rasa tidak puas hati Ketua UMNO Bahagian Tangga Batu, Datuk Seri Mohamad Ali Mohamad kerana Idris sudah pun dipecat parti kerana tindakannya mengetuai kumpulan Ahli Dewan Undangan Negeri (ADUN) menumbangkan kerajaan negeri dipimpin UMNO.

Ali membidas Idris sebagai gila talak apabila masih perasan dirinya seorang ahli UMNO lagi walhal sudah digugurkan keahliannya.

“Apa yang dilakukan oleh Datuk Seri Idris ini amat luar biasa, dan tidak mempunyai satu pengertian dan maknanya beliau seolah olah tidak faham bahawa mesyuarat agung UMNO mesti dihadiri ahli UMNO.

“Saya kira dia ini seolah-olah masih lagi berada dalam UMNO, seolah-olah ‘gila talak’ menganggap diri dia masih dalam UMNO.

“Masa sama dia bukan ahli UMNO, saya amat kesal sebagai Ketua UMNO Bahagian Tangga Batu,” katanya dipetik dalam laporan Astro Awani hari ini.

Ali juga menyifatkan Idris sebagai tidak mempunyai nilai diri apabila mengemis semula sokongan UMNO meskipun sebelum ini sudah bersekongkol dengan blok pembangkang menjatuhkan kerajaan negeri.

“Kedua, dia melakukan keadaan nilai diri dia amat rendah, mencampuri urusan parti UMNO sedangkan beliau bukan ahli UMNO dan terlucut keahlian selepas meruntuhkan kerajaan pimpinan UMNO pada 4 Oktober lepas,” katanya lagi.

Selain Idris yang merupakan ADUN Sungai Udang, tiga ADUN lain yang turut mengumumkan menarik sokongan terhadap KM Datuk Seri Sulaiman Md Ali ialah ADUN Pantai Kundor (UMNO), Datuk Nor Azman Hassan; Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).

Susulan tindakan tersebut, Idris dan Nor Azman digugurkan keahlian UMNO serta-merta oleh parti tersebut.

Semasa mesyuarat cawangan tersebut berlangsung, Ali juga mendedahkan berlaku pergaduhan antara Idris dan Setiausaha UMNO Bahagian Tangga Batu, Datuk Abdul Latip Mohamad.

“Saya diberi taklimat, ada sedikit pergelutan antara Datuk Seri Idris dan Setiausaha UMNO Bahagian Tangga Batu, Datuk Abdul Latip Mohamad apabila dia nak merampas telefon bimbit Setiausaha Bahagian yang menjadi pemerhati untuk bahagian,” ujarnya lagi.


Mangsa banjir di Johor meningkat sedikit, Pahang sedikit menurun

Jumlah mangsa banjir di Johor kembali meningkat kepada 40,008 orang setakat 8 malam ini, berbanding 39,315 orang pada petang tadi susulan peningkatan mangsa di daerah Batu Pahat.

Bencana banjir melanda beberapa buah negeri di semenanjung yang menyaksikan banyak kemusnahan harta benda dan kehilangan nyawa.

Sementara itu, keadaan di Pahang semakin pulih, apabila jumlah mangsa berkurangan kepada 2,268 orang berbanding 2,538 pada sebelah petang, lapor Bernama.

Di JOHOR, Jawatankuasa Pengurusan Bencana Negeri (JPBN) memaklumkan sebanyak 11,383 keluarga ditempatkan di 200 pusat pemindahan sementara (PPS), dengan lapan daerah terjejas berikutan keadaan banjir di Johor Bahru, pulih sepenuhnya.

“Daripada lapan daerah, Batu Pahat yang paling terjejas dengan mangsa seramai 27,289 orang ditempatkan di 89 PPS; diikuti Muar dengan 4,079 orang (21 PPS) dan Tangkak 2,491 orang (22 PPS),” menurut kenyataan JPBN, malam ini.

Sebanyak 11 sungai masih melepasi aras bahaya, antaranya Sungai Batu Pahat di Empangan Bekok (Batu Pahat) yang kini berada di paras 20.19 meter (m); Sungai Muar di Bukit Kepong (Muar) di paras 5.46m dan Sungai Muar di Lubok Kepong (Segamat) di paras 18.63m.

Di PAHANG, aplikasi InfoBencana Jabatan Kebajikan Masyarakat (JKM) melaporkan seramai 2,255 orang daripada 653 keluarga, ditempatkan di 15 PPS di Rompin, manakala 13 orang daripada dua keluarga masih berada di sebuah PPS di Maran.

Di MELAKA pula, jumlah mangsa banjir di Jasin kekal seramai 606 orang daripada 162 keluarga setakat 8 malam, dengan kesemua mangsa ditempatkan di lima PPS termasuk Sekolah Kebangsaan (SK) Batu Gajah yang membabitkan 211 orang daripada 56 keluarga.

Menurut kenyataan JPBN, sebanyak 146 mangsa daripada 35 keluarga juga ditempatkan di SK Parit Penghulu; 88 mangsa daripada 22 keluarga di SK Seri Mendapat; 99 mangsa daripada 25 keluarga di SK Sungai Rambai dan 62 mangsa daripada 24 keluarga berada di SK Parit Gantong.


Wang KWSP: Simpanan masa hadapan atau kegunaan harian?

Kebenaran pengeluaran khas simpanan Kumpulan Wang Simpanan Pekerja (KWSP), pasti melegakan segmen masyarakat yang masih terkesan dari segi ekonomi, kehilangan pendapatan dan sedang membina semula kehidupan.

Bagaimanapun, Perdana Menteri ketika membuat pengumuman itu, turut merayu pencarum mengekalkan simpanan kecuali dalam keadaan benar-benar mendesak.

Hakikatnya, ia selari dengan realiti Malaysia memasuki kategori negara yang masyarakat semakin tua, iaitu warga emas melebihi tujuh peratus, sekali gus menyebabkan pengurusan ekonomi semakin kompleks.

Menurut Felo Kanan Social Welbeing Research Centre (SWRC), Universiti Malaya (UM), Dr Zulkiply Omar, jumlah tenaga kerja berkurangan, tetapi bebanan sosial meningkat selari peningkatan warga emas. Jumlah pekerja sedikit terpaksa menanggung bebanan tanggungan semakin meningkat.

“Ini akan memberi kesan kepada pengeluaran negara. Seterusnya pertumbuhan ekonomi akan terganggu jika tidak diurus baik.

“Negara mempunyai dua pilihan. Pertama, kekalkan kaedah pengeluaran sedia ada dengan mengimport buruh asing, manakala kedua, ubah dengan menerapkan teknologi tidak berintensif buruh, iaitu tiada keperluan import buruh asing.

“Kedua-duanya memberi kesan terhadap pertumbuhan ekonomi jangka panjang. Kaedah pertama, mengekang pertumbuhan produktiviti, seterusnya memperlahankan pertumbuhan ekonomi masa hadapan dan kaedah kedua, meningkatkan pertumbuhan produktiviti serta ekonomi jangka panjang,” katanya.

Jelas, penerapan teknologi tinggi perlu diutamakan berlandas struktur demografi dan pendidikan negara. Kekurangan buruh kurang mahir akan berkekalan, bermakna kebergantungan kepada buruh asing berterusan dengan penggunaan teknologi berintensif buruh.

Dalam pada itu, negara melabur dan berjaya membangunkan modal insan kompetitif. Tanpa penerapan pengeluaran berintensif teknologi, permintaan buruh mahir tempatan tidak meningkat, sekali gus memburukkan pengangguran belia berkemahiran.

Jika dilihat dari aspek bebanan sosial, penuaan masyarakat meningkatkan perbelanjaan sosial kerajaan termasuk perbelanjaan kesihatan dan bantuan kewangan untuk mereka yang tidak mempunyai pendapatan persaraan mencukupi. Kita perlu mengambil iktibar negara membangun mempunyai masyarakat tua terpaksa berbelanja besar sebagai bantuan sosial untuk warga emas.

Justeru, bagaimanakah strategi pembangunan ekonomi perlu dilaksanakan? Ringkasnya, galakkan pertumbuhan ekonomi berlandaskan produktiviti mengambil kira struktur demografi.

“Struktur pengeluaran ekonomi mesti selari struktur demografi. Teknologi pengeluaran perlu mengambil kira struktur buruh, lantas menggalakkan pertumbuhan produktiviti.

“Negara mengalami transisi dari struktur demografi tenaga kerja ramai kepada struktur semasa dengan peningkatan bilangan warga emas. Negara menerima manfaat besar jika perubahan diseragamkan dengan teknologi pengeluaran. Ini dividen demografi pertama berpaksikan produktiviti,” katanya.

Seterusnya negara bergantung kepada dividen demografi kedua untuk pertumbuhan ekonomi mampan apabila masyarakat semakin menua. Apakah dividen demografi kedua?

Tambah beliau, dividen demografi kedua menjadi manfaat kepada ekonomi berterusan hasil pengurusan ekonomi baik ketika era dividen demografi pertama dan seterusnya. Bagaimanakah untuk memanfaatkan dividen demografi kedua?

Dari perspektif pengeluaran, strateginya dengan terus menerapkan peningkatan produktiviti melalui struktur pengeluaran bersesuaian struktur demografi. Ia bergantung pelaburan berkualiti ditentukan melalui pengumpulan modal, termasuk modal insan. Akhirnya, ia bergantung kepada jumlah simpanan dalam ekonomi.

Ekonomi mempunyai simpanan rendah sukar untuk membangun kerana tidak mempunyai pelaburan mencukupi. Pembangunan ekonomi baik tidak mungkin tercapai dengan mengharap ehsan daripada negara luar. Malaysia mengharungi pertumbuhan baik disokong jumlah simpanan tinggi.

“Kita perlu melihat simpanan dari dua perspektif. Dari perspektif makro, ia penting untuk pertumbuhan ekonomi dengan menjana pelaburan. Ini bermakna ia perlu dikekalkan pada jumlah baik untuk menjamin pertumbuhan ekonomi mampan.

“Dari perspektif mikro ekonomi, setiap individu menyimpan berlandaskan pendekatan kitaran hidup masing-masing. Individu menyimpan sebahagian hasil pendapatan semasa zaman produktif untuk perbelanjaan hari tua ketika tidak lagi produktif. Tentu setiap individu mempunyai naluri berkelakuan sebegini dengan syarat mempunyai pendapatan lebihan daripada penggunaan perlu seperti makanan dan perumahan,” jelasnya.

Dasar keselamatan sosial komprehensif mempunyai elemen insurans dan bantuan. Insurans terletak di tangan individu, iaitu setiap orang menguruskan risiko pendapatan bersesuaian konsep simpanan untuk hari tua dari segi keselamatan pendapatan. Elemen bantuan terpulang kepada pemerintah. Bantuan diberi kepada golongan tidak berkemampuan untuk menguruskan risiko kehilangan pendapatan.

Ringkasnya, jika dirujuk kepada pendapatan hari tua, ia pendapatan persaraan atau pencen. Individu mampu akan menyediakan pencen dengan menyimpan sebahagian pendapatan semasa alam pekerjaan. Golongan tidak mampu perlu dilindungi bantuan sosial seperti melalui kaedah pencen universal dibiayai sepenuhnya dana awam.

Pada masa hadapan, desakan ketika ahli berhasrat membuat pengeluaran untuk kelangsungan hidup perlu diselesaikan dengan kaedah lain, iaitu elemen bantuan sosial.

“Golongan ini perlu diberi bantuan daripada alternatif bersesuaian seperti penggunaan dana awam yang mungkin boleh dijustifikasikan dengan penyaluran terus hasil cukai makmur.

“Perlu diingat, inilah contoh kepentingan peningkatan produktiviti menjana pertumbuhan ekonomi. Peningkatan produktiviti menjamin pencapaian dividen demografi kedua maksimum. Seterusnya memberi ruang lebih luas untuk kerajaan melaksanakan bantuan sosial sebagai jaminan pendapatan rakyat,” tambah beliau.


PAS umum barisan baharu kerajaan negeri Kelantan jika menang PRN

Kerajaan Kelantan yang ditadbir PAS dijangka memiliki gabungan Menteri Besar dan Timbalan Menteri Besar yang baharu selepas Pilihan Raya Negeri (PRN) ini.

Setiausaha Agung PAS Datuk Seri Takiyuddin Hassan berkata keputusan itu dibuat pada Mesyuarat Jawatankuasa Harian PAS Pusat yang dipengerusikan Presiden parti Tan Sri Abdul Hadi Awang di Rusila, Terengganu, semalam, menurut laporan Bernama.

“PAS dengan ini mencadangkan tawaran kepimpinan Kerajaan Negeri di bawah pentadbiran PAS dan Perikatan Nasional bagi Kelantan, Terengganu dan Kedah seperti berikut.

“Mengekalkan Menteri Besar bagi Terengganu dan Kedah, tertakluk kepada mandat rakyat dan ampuni perkenan KDYMM Tuanku Sultan kedua-dua negeri dan perubahan gabungan ‘Menteri Besar dan Timbalan Menteri Besar sekarang’ bagi negeri Kelantan,” katanya dalam kenyataan hari ini.

Beliau berkata gabungan kepimpinan baharu yang akan dikemukakan itu adalah seorang tokoh agamawan dan seorang tokoh teknokrat, tertakluk kepada mandat rakyat dan perkenan Sultan Kelantan.

Pada masa ini Menteri Besar Kelantan ialah Datuk Ahmad Yakob yang memegang jawatan itu sejak 2013, manakala Timbalan Menteri Besar ialah Datuk Mohd Amar Nik Abdullah.

Pada PRN ini, Ahmad bertanding bagi mempertahankan kerusi Dewan Undangan Negeri (DUN) Pasir Pekan buat kali kelima manakala Mohd Amar yang juga Naib Presiden PAS bertanding bagi mempertahankan kerusi DUN Panchor yang diwakilinya sejak Pilihan Raya Umum ke-12.


Piala AFC 2022: Polis perketat kawalan di stadium hari ini

Polis akan meningkatkan kawalan keselamatan di dalam dan luar Stadium Bola Sepak Kuala Lumpur menjelang perlawanan Kejohanan Piala AFC 2022 mulai hari ini (24 Jun); 27; dan 30 Jun ini.

Ketua Polis Daerah Cheras Asisten Komisioner Muhammad Idzam Jaafar berkata penugasan polis yang melibatkan kawalan lalu lintas dan keselamatan, akan bermula pada jam 5 petang ini.

“Pemeriksaan akan dibuat di pintu masuk dan selepas penonton memasuki stadium.

“Petugas akan memeriksa badan dan beg bagi memastikan tiada barangan terlarang dibawa masuk seperti mercun, suar, topi keledar, laser, mancis, pemetik api, besi atau kayu, senjata seperti parang, minuman keras, payung dan tongkat,” katanya dalam kenyataan malam ini.

Menurutnya polis akan turut memastikan kelancaran trafik dan keselamatan orang awam yang menuju ke stadium yang berkapasiti 14,000 penonton, dan di sekitar lokasi perlawanan.

“Orang ramai dinasihatkan menggunakan pengangkutan awam untuk ke stadium dan elakkan melalui jalan-jalan di sekitarnya, jika tidak bertujuan menonton perlawanan.

“Pengguna jalan raya juga tidak dibenar meletakkan kenderaan di bahu jalan di sekitar laluan masuk dan keluar stadium, dan perlulah patuh kepada arahan petugas.

“Tindakan saman dan tunda akan diambil kepada kenderaan yang menghalang lalu lintas,” katanya.

Beliau turut menasihatkan penonton supaya menjaga tatasusila dan tidak membuat provokasi melampau, yang boleh mencetuskan kekacauan baik semasa atau selepas perlawanan.

Perlawanan peringkat kumpulan H dalam kejohanan itu bakal menyaksikan pertembungan antara Kuala Lumpur City FC menentang PSM Makassar hari ini, manakala Tampines Rovers menentang PSM Makassar pada 27 Jun dan Kuala Lumpur City FC bertemu Tampines Rovers pada 30 Jun.


Sudah dapat pasport jangan ikut jejak Sajat pula

Selepas laporan Muhammad Sajjad Kamaruz Zaman atau Nur Sajat yang didakwa berjaya memasuki Australia, kini kebimbangan timbul sekiranya beberapa pemimpin politik negara yang berdepan kes mahkamah dan dikembalikan pasport bakal mengikut jejak sama.

Usahawan kosmetik dalam buruan pada awalnya mahu diekstradisi pulang untuk berdepan kes mahkamah dihadapinya, bagaimanapun permintaan itu ditolak oleh kerajaan Thailand dan diterbangkan pula ke negara kanggaru.

Baru-baru ini, mahkamah sudah membenarkan permohonan memulangkan semula pasport kepada tiga personaliti politik negara yang terpalit dengan kes rasuah dan pendakwaan dalam negara, ia menyebabkan kritikan umum yang mempersoalkan keputusan tersebut ketika perbicaraan masih berjalan.

Ketiga-tiga mereka memberi alasan atas urusan peribadi untuk meminta pasport tersebut dipulangkan walhal kes-kes perbicaraan yang dihadapi melibatkan isu kepentingan awam dan mendapat liputan segenap pelosok negara.

Malah, lebih menimbulkan tanda-tanya pemulangan pasport tersebut dibuat secara serentak dan seakan-akan seperti dirancang.

Lebih tidak adil lagi, mengapa keistimewaan sedemikian diberikan kepada individu yang sedang berdepan pertuduhan di mahkamah, apakah di Malaysia kini sudah ada dua set bentuk undang-undang yang membezakan orang kenamaan dan orang biasa?

Lebih merisaukan, bagaimana akan terjadi sekiranya personaliti yang dipulangkan pasport tersebut tidak pulang semula ke negara, adakah pihak berkuasa terpaksa melakukan pencarian sama seperti menjejaki ahli perniagaan, Jho Low yang sampai hari ini gagal dibawa pulang.

Kegagalan membawa pulang Nur Sajat juga harus dijadikan satu pengajaran dan pengalaman berguna untuk direnungi, lihat bagaimana terjadi apabila permintaan untuk ekstradisi tersebut ditolak oleh negara luar.

Bahkan berita pemulangan pasport tersebut sudah sampai ke negara jiran, komen-komen dalam media sosial di negara tersebut mencemuh dan tidak kurang juga ramai yang secara sini mengkritik sistem perundangan negara.

Ia amat memalukan apabila negara luar juga sudah berani memperlekehkan sistem undang-undang negara, dimana kita mahu letak muka apabila negara sendiri pun dihina akibat kerana angkara individu tertentu yang kononnya tidak bersalah.

Dalam kes Nur Sajat, apakah lagi langkah yang boleh diambil pihak berkuasa negara untuk mengekstradisi usahawan kosmetik itu untuk dibawa pulang, bukankah sebelum ini permohonan untuk membawa pulang bekas anggota Unit Tindakan Khas (UTK) Koperal Sirul Azhar Umar di Australia juga menemui kegagalan.

Untuk rekod, Sirul melarikan diri ke Australia pada 2015 dan sehingga masih berada dalam tahanan disana.

Berkemungkinan Nur Sajat juga akan terselamat apabila berada di Australia sama seperti Sirul, namun kebimbangan kini bagaimana pula jika personaliti yang dikembalikan pasport mereka baru-baru ini akan mengikut jejak sama seperti kedua-dua rakyat Malaysia yang sedang mencari suaka di Australia itu?


Ancaman bunuh, kawalan keselamatan terhadap Imran Khan ditingkatkan

Kerajaan Pakistan mengeluarkan arahan supaya mempertingkatkan kawalan keselamatan bekas perdana menteri Imran Khan selepas beliau secara terbuka mendedahkan terdapat rancangan untuk membunuhnya.

Arahan itu dikeluarkan Perdana Menteri Shehbaz Sharif kepada Menteri Dalam Negeri Rana Sanaullah Khan dan kerajaan tempatan, menurut pejabat perdana menteri pada Isnin, lapor Bernama.

Seorang ketua pegawai keselamatan juga ditugaskan menjaga keselamatan bekas perdana menteri itu.

Imran, digulingkan menerusi undian tidak percaya di parlimen pada April.

Pada perhimpunan besar-besaran di bandar Sialkot pada Sabtu beliau mendakwa ada konspirasi sedang dirancang di dalam dan luar negara untuk membunuhnya.

Imran mengulangi dakwaan itu pada satu lagi perhimpunan besar-besaran di bandar Faisalabad pada malam Ahad.


[KEMAS KINI] 29 Ahli Parlimen BN tandatangan SD sokong Muhyiddin

Dua puluh sembilan daripada 30 pemimpin Barisan Nasional (BN) yang menang pada Pilihan Raya Umum Ke-15 (PRU-15), menandatangani akuan bersumpah (SD) menyokong Tan Sri Muhyiddin Yassin sebagai Perdana Menteri.

Mereka dikatakan berbuat demikian dalam satu pertemuan di rumah Datuk Seri Hishammuddin Hussein di Ampang Jaya, malam ini.

Kecuali Presiden UMNO yang juga Pengerusi BN Datuk Seri Ahmad Zahid Hamidi, kumpulan itu juga menyokong pembentukan kerajaan pimpinan Perikatan Nasional dengan kerjasama dua parti dari Sabah dan Sarawak serta beberapa parti lain, termasuk wakil rakyat Bebas.

Terdahulu, Agenda Daily melaporkan sekurang-kurangnya 20 calon BN bersetuju menyokong Muhyiddin yang juga Presiden Bersatu, sebagai Perdana Menteri.

BN hanya menang 30 daripada 220 kerusi Parlimen yang dipertandingkan dalam PRU-15, semalam (19 November 2022). Pencapaian di bawah Zahid ini adalah yang paling buruk dalam sejarah UMNO dan BN.

Sumber BN juga memaklumkan bahawa semua 29 pemimpin BN dan UMNO itu bersetuju menandatangani akuan bersumpah menyokong Muhyiddin dan Perikatan Nasional, untuk diserahkan kepada Speaker Dewan Rakyat Tan Sri Azhar Azizan Harun, esok sebelum dibawa ke Istana Negara.

“Mereka berbuat demikian kerana menolak kerjasama dengan DAP dan tidak mahu mengikut Zahid yang lebih mesra untuk bersama PH pimpinan rakan baiknya Datuk Seri Anwar Ibrahim,” kata sumber itu.

Difahamkan, Zahid sedang mengatur gerakan untuk bersama Anwar dan DAP dengan menggunakan surat akujanji yang ditandatangani oleh semua pemimpin BN sebelum disahkan sebagai calon, sebelum ini.

Mengenai ancaman Zahid untuk menyingkirkan Ahli Parlimen BN dan UMNO yang enggan mengikut kehendaknya, sumber itu berkata semakan dari segi undang-undang sedang dilakukan oleh peguam Kumpulan 20 itu.

Namun, katanya sesetengah daripada mereka berpendapat ianya tidak melanggar peraturan yang terkandung dalam Perlembagaan Persekutuan sebagaimana disebut Zahid, sekiranya mereka menyokong Muhyiddin dan Perikatan Nasional.

Katanya Zahid juga tidak mempunyai kuasa memecat mana-mana ahli parti kecuali dengan kelulusan jawatankuasa disiplin atau Majlis Tertinggi (MT) UMNO.

Sementara itu, beberapa pemimpin tertinggi UMNO dilaporkan berkumpul di rumah Bendahari Agung BN Datuk Seri Hishammuddin Hussein, di Ampang Jaya, malam ini, untuk membincangkan langkah selanjutnya.

Difahamkan, perbincangan itu ada kaitan dengan tindakan beberapa pemimpin kanan UMNO yang meletak jawatan, selain usaha untuk menyingkirkan Zahid serta Timbalan Presiden UMNO Datuk Seri Mohamad Hasan.

Terdahulu Zahid telah membatalkan mesyuarat MT dan Dewan Tertinggi BN, malam ini.

Zahid kini sedang berdepan dengan 87 pertuduhan jenayah, termasuk rasuah, melibatkan jutaan ringgit, dan telah diarah membela diri terhadap 47 daripada pertuduhan itu.

Ketika kempen PRU-15, tular di media sosial gambar ‘Kabinet Perpaduan Malaysia 2022’ melibatkan gabungan BN dan PH selepas PRU-15, yang dibarisi pemimpin pemimpin kedua-dua parti itu, dengan Anwar sebagai Perdana Menteri.

Gambar itu juga menunjukkan Zahid dilantik sebagai Timbalan Perdana Menteri bersama dua lagi pemimpin, termasuk Pengerusi DAP Lim Guan Eng, dan Presiden Pertubuhan Kinabalu Progresif Bersatu (UPKO) Datuk Seri Wilfred Madius Tangau.


Termakan bisikan syaitan mahu pecahkan MN, PN, kata pemimpin kanan PAS

Setiausaha Majlis Syura Ulama PAS, Datuk Dr Mohd Khairuddin Aman Razali mengingatkan akar umbi parti itu dan UMNO mengenai kelompok yang terpengaruh dengan ‘bisikan syaitan’ yang menghasut supaya hubungan perpaduan yang wujud, termasuk dengan Bersatu, pecah.

Mengimbas pembentukan Muafakat Nasional (MN) pada 14 September 2019, beliau berkata perpaduan dua parti itu sekali gus menghapuskan perbalahan orang Melayu Islam di Malaysia sejak 41 tahun lalu.

“Ia detik yang sangat bersejarah. Seterusnya berjaya pula berpadu dengan PBBM (Bersatu) dengan tertubuh Perikatan Nasional.

“Siri-siri perpaduan ini adalah kejayaan umat yang sangat dicemburui oleh musuh. Nikmat kebersamaan dalam Kerajaan Persekutuan hari ini memang benar-dibenar dicemburui musuh.

“Suara-suara halus syaitan sentiasa berbisik dan menghasut untuk dirungkaikan kesatuan ini,” katanya dalam kenyataan hari ini tanpa mengaitkan kelompok mana yang beliau anggap tergoda dengan bisikan syaitan itu.

Namun kenyataan beliau yang dimuat naik dalam Facebook rasminya jam 4.35 petang tadi menyusul beberapa jam setelah media melaporkan mengenai kenyataan Presiden UMNO Datuk Seri Ahmad Zahid Hamidi, bahawa parti itu akan bertanding secara bersendirian dalam Pilihan Raya Negeri (PRN) Melaka.

Zahid dilaporkan berkata UMNO dan Barisan Nasional (BN) tidak akan bekerjasama dengan parti lain, termasuk PAS yang menjadi sekutunya dalam MN atau Bersatu.

Beliau turut menyebut berkaitan pengkhianatan berulang kali terhadap UMNO sewaktu mengulas berkenaan MN, namun tidak memberikan penjelasan lanjut maksud kenyataan itu.

“Oleh kerana MN ini tidak pernah didaftarkan, saya tidak nampak ada cahaya terang untuk MN itu direalisasikan sebagaimana beberapa pilihan raya kecil (PRK) yang pernah diadakan.

“Biarlah UMNO bertanding dengan panji-panji BN secara solo. Dan, insya-Allah rakyat memilih parti yang terbaik,” kata Zahid dalam satu wawancara atas talian, malam tadi.

Mengulas lanjut Khairuddin yang juga Ahli Parlimen Kuala Nerus itu berkata perpaduan yang wujud itu adalah kejayaan besar umat Islam yang perlu dipertahan dan diperkasakan.

“Kepada para pemimpin, lihatlah para penyokong dan pendokong parti di bawah dan di kampung-kampung yang bergembira atas perpaduan ini. Jangan biarkan ia dihancurkan oleh tangan yang berkepentingan duniawi,” katanya.


Enam kontraktor palsu akaun bank syarikat didenda RM50,000

Mahkamah Sesyen Alor Setar hari ini mendenda enam kontraktor selepas mereka mengaku bersalah atas pertuduhan memalsukan penyata akaun bank syarikat untuk melayakkan mereka mendapatkan tender pembersihan awam pada 2019.

Hakim Harmi Thamri Mohamad menjatuhkan hukuman itu terhadap Zulhilmi Abdul Jabar, 43; Mohd Yusrizal Ismail, 43; Muhamad Hairi Md Ismail, 38; Ranzi Halim, 51; Muhammad Amir Che Azib, 36; dan Badaruddin Mohamad, 40.

Mahkamah menjatuhkan hukuman denda RM50,000 masing-masing terhadap semua tertuduh itu dan sekiranya gagal membayar denda, mereka boleh dipenjara enam bulan, lapor Bernama.

Kesemua tertuduh masing-masing mempunyai satu pertuduhan.

Mengikut pertuduhan itu, kesemua mereka masing-masing dituduh dengan curangnya menggunakan suatu dokumen sebagai tulen iaitu penyata akaun bank syarikat bagi bulan Oktober, November dan Disember 2018 dalam permohonan tender Penswastaan Pengumpulan Sisa Pepejal dan Pengurusan Pembersihan Awam di Wilayah Utara.

Mereka didakwa mempunyai sebab untuk mempercayai bahawa dokumen itu adalah palsu dan kesemua tertuduh didakwa melakukan kesalahan berkenaan di Wisma Idaman, Environment Idaman (Kedah&Perlis) di sini antara 1 hingga 22 Jan 2019.

Keenam-enam mereka didakwa mengikut Seksyen 471 Kanun Keseksaan yang boleh dihukum di bawah Seksyen 465 kanun sama iaitu memperuntukkan hukuman penjara maksimum dua tahun atau denda atau kedua-duanya sekali jika sabit kesalahan.

Pendakwaan kes itu dikendalikan Timbalan Pendakwa Raya Rehab Abdul Shukur manakala Zulhilmi, Mohd Yusrizal dan Muhammad Amir diwakili Peguam Intan Nursyafina Baharudin dan Peguam Syed Fakhruzzaman Syed Mansor mewakili Muhamad Hairi, Ranzi dan Badaruddin.

Semua tertuduh kemudian membayar denda masing-masing.


Teruskan pemilihan PKR, cadangan Rafizi ditolak calon yang bertanding

Cadangan penangguhan pengundian yang dilontar Rafizi Ramli ditolak beberapa calon bertanding dalam pemilihan PKR yang sedang berlangsung.

Rafizi yang juga calon Timbalan Presiden PKR sebelum ini menggesa agar Jawatankuasa Pemilihan Parti (JPP) menangguhkan pengundian fizikal pemilihan parti selepas terdapat masalah teknikal dikesan sehingga menimbulkan kekecohan semasa proses pengundian berlangsung.

Bagaimanapun, majoriti calon lain yang bertanding bagi jawatan parti menolak cadangan Rafizi, antaranya calon Naib Presiden PKR Fahmi Fadzil tidak bersetuju dengan cadangan tersebut atas alasan ia sudah berlangsung hampir “separuh jalan”.

“Kalau selesai pemilihan hari ini, maksudnya 10 negeri dah selesai mengundi, cuma tinggal empat negeri lagi. Saya lihat isu pengurusan boleh diselesaikan,” katanya dipetik laporan media.

Untuk rekod, semasa hari pertama pemilihan PKR 13 Mei lalu berlangsung, dilaporkan lima daripada 14 bahagian di Kelantan terpaksa menangguhkan pengundian disebabkan masalah teknikal.

Sementara itu, seorang lagi calon Naib Presiden PKR Farhash Wafa Salvador Rizal Mubarak juga tidak bersetuju pemilihan ditangguhkan kerana melibatkan persediaan, kos dan orang ramai.

“Saya lihat proses pemilihan masih lancar. Saya lihat JPP pun buat penambahbaikan kepada sistem yang ada, jadi tak nampak perlu tangguh, jadi kena diteruskan,” katanya.

Farhash yang juga calon ketua bahagian Gombak berkata, sebelum pengundian, beliau telah menyemak data pengundi kawasan berkenaan sebelum menyerahkannya kepada JPP bagi mengelak masalah teknikal berlaku.

“Saya nak cadangkan sebelum diadakan pemilihan, bahagian keanggotaan perlu bersihkan data supaya ia kemas kini,” katanya.

Terdahulu, Rafizi dilaporkan sudah menghantar bantahan secara rasmi berhubung masalah sistem pengundian melalui aplikasi undian fizikal, ADIL, yang digunakan semasa Pemilihan PKR 2022 yang sedang berlangsung.

Rafizi mendakwa langkah membuat bantahan kepada JPP tersebut memandangkan terdapat kelemahan dalam sistem tersebut dan bimbang terdapat pihak yang mengambil kesempatan.

“Mohon ambil maklum supaya tidak ada pihak yang akan mengambil kesempatan,” katanya dalam kenyataan di akaun Twitter.

Melalui surat bantahan yang dilampirkan, Rafizi menyatakan, beliau memahami kelemahan berkenaan berpunca daripada keputusan pimpinan parti yang berkeras untuk menjalankan pemilihan, sedangkan tempoh masa yang diberikan kepada JPP tidak mencukupi.

“Sebagai seorang usahawan ‘tech’ yang memperkenal beberapa produk dan aplikasi teknologi di Malaysia dan rantau Asia Tenggara, saya faham masa yang diberikan kepada JPP (sekitar dua hingga tiga bulan) tidak mencukupi untuk membangunkan dan menguji aplikasi pengundian ADIL dengan sepenuhnya.

“Aplikasi undian ADIL sewajarnya diuji dengan jumlah pengguna yang jauh lebih besar, berbanding keadaan sekarang, sistem yang dipakai tanpa diuji secara menyeluruh,” katanya lagi.


Nissan Skyline R32 dipamer di Art of Speed dirampas polis

Sebuah kereta jenis Nissan Skyline R32 yang mempunyai lambang dan corak menyerupai kenderaan polis dirampas manakala pemiliknya ditahan semalam.

Ketua Polis Daerah Sepang ACP Wan Kamarul Azran Wan Yusof dalam kenyataan hari ini berkata pihaknya mendapat maklumat berkaitan kereta awam itu menerusi satu video TikTok berdurasi 13 saat, menurut laporan Bernama.

Kenderaan tersebut difahamkan menyertai pameran automotif Art of Speed Malaysia yang berlangsung selama dua hari bermula semalam di Taman Ekspo Pertanian Malaysia Serdang (MAEPS), Serdang.

Turut dirampas kunci kereta itu dan slip penyertaan pameran berkenaan.

“Kes tersebut disiasat di bawah Seksyen 89 Akta Polis 1967 kerana memiliki barangan yang dibekalkan kepada pihak Polis Diraja Malaysia (PDRM) untuk melaksanakan tugas. Siasatan masih diteruskan,” katanya.

Beliau berkata pemilik kereta berumur 45 tahun yang juga merupakan peniaga aksesori kereta dibebaskan dengan jaminan polis selepas keterangannya selesai diambil.


Polis tidak ambil kira ujian kedua dibuat sendiri ADUN Pasir Bedamar

Polis tidak boleh mengguna pakai ujian kedua air kencing yang dibuat oleh Ahli Dewan Undangan negeri (ADUN) Pasir Bedamar, Perak Terrence Naidu setelah ujian pertama didapati positif dadah ketika ditahan di sebuah pusat hiburan di Perai, 13 Januari lalu.

Ketua Jabatan Siasatan Jenayah Narkotik (JSJN) Pulau Pinang Asisten Komisioner Mustafa Kamal Gani Abdullah berkata menjadi hak ADUN terbabit untuk melakukan ujian kedua air kencingnya.

“Berdasarkan laporan berita, beliau telah membuat ujian kedua air kencingnya di sebuah klinik swasta dan ia negatif. Itu adalah haknya (untuk buat ujian kedua), siasatan kami berdasarkan keputusan patologi yang dijangka diperoleh dalam tempoh satu hingga tiga bulan.

“Polis masih menunggu laporan patologi sampel air kencing ADUN itu bagi memastikan sama ada ia negatif atau positif, selepas dapat keputusan baru kita tahu macam mana (negatif atau positif), kami juga sedang melengkapkan kertas siasatan kes itu,” katanya seperti dilapor Bernama.

Menurutnya, polis tidak boleh menguna pakai keputusan tersebut, walaupun ujian kedua air kencing yang dibuat oleh lelaki berusia 54 tahun itu, negatif.

Sebelum ini, ADUN DAP itu mendakwa ujian kedua air kencing yang dilakukan di sebuah klinik swasta – Klinik 02 di Pulau Pinang didapati negatif.

Peguamnya Ramkarpal Singh dalam satu kenyataan hari ini dilaporkan berkata ujian itu dilakukan pada 15 Januari lalu, sehari selepas dia dibebaskan dengan jaminan polis dan berdasarkan perkembangan tersebut, siasatan lanjut perlu dibuat oleh pihak polis dengan kadar segera, demi kepentingan dan keadilan kepada Terence.

Mengulas lanjut, Mustafa Kamal berkata polis memang menjalankan siasatan lanjut berhubung kes itu termasuk laporan polis dibuat ADUN tersebut, yang mendakwa minumannya telah dicampur dengan dadah dan ditambah ketika beliau ke tandas di ruang karaoke.

“Polis menjalankan siasatan selengkap-lengkapnya sebelum kertas siasatan disiapkan, dihantar kepada DPP (Timbalan Pendakwa Raya) untuk tindakan lanjut,” katanya.

Beliau berkata pihaknya juga masih menunggu laporan patologi 35 lagi individu, termasuk dua anggota polis yang turut positif ketika ditahan dalam serbuan jam 9 malam tersebut.

Dua anggota polis yang ditahan dalam serbuan itu adalah anggota polis dari Ibu pejabat Polis Kontinjen Perak dan Pulau Pinang.

Dalam serbuan kira-kira jam 9 malam di sebuah pusat hiburan di Perai itu, seramai 48 individu ditahan dengan 36 daripadanya berkaitan kes narkotik manakala 12 lagi berkaitan kes jenayah.


Apapun aliran dalam UMNO, mesti berpandu keputusan parti

Kerugian buat UMNO andai kita terus menerus berbalah disebabkan pihak ketiga.

Andai kita “dua aliran” kerana takrifan ideologi, halatuju perjuangan, pengisian tawaran dasar negara dan sebagainya – sekurang-kurangnya ia perbezaan yang membina. Tetapi kalau kita berpecah dek kerana soal pertalian dengan orang luar keluarga, seakan sia-sia.

Meskipun begitu, perlu ditegaskan, kalau pun ada kelainan pandangan dalam sesebuah isu, tentunya tindakan kita mesti dipandu keputusan parti.

Setakat hari ini, jelas bahawa sama ada melalui PAU 2019 mahupun MKT (yakni dua badan pembentuk dasar UMNO), parti telah memutuskan:

1. Tiada kerjasama PRU dengan PPBM, PKR, DAP

2. Kerjasama dengan PAS dipelihara dan diperkasa

3. Kerajaan PN didukung sehingga pembubaran Parlimen

Individu dalam parti tentunya ada pandangan masing-masing. Tidak semua yang berpendirian berbeza dari sesuatu keputusan parti semestinya terus dilabel pengkhianat atau ejen parti lain. Ia tuduhan berat yang tak wajar dilontar tanpa usul periksa tindakan dan tingkahlakunya, apatah lagi sesama kita dalam keluarga.

Cuma, apabila keputusan induk parti telah dibuat, tugas kita adalah untuk menjayakan keputusan itu, bukannya merosakkan.

Sewaktu awal kita mahu bersama PAS pun, tidak semua yang senada. Tetapi dikalangan yang tak setuju – baik dari UMNO mahupun barangkali PAS juga – mampu menelan ego, akur, malah membantu menjayakannya.

Dalam hal mutakhir, saya menyebut tempoh hari, selagi tidak berubah keputusan MKT berkenaan tiadanya kerjasama dengan PPBM selepas pembubaran Parlimen, maka kita berpegang kepada pendekatan itu sebagai ketetapan dasar UMNO.

Lantas terpulang kepada orang UMNO untuk menjayakan atau menggagalkan strategi tersebut.

Jika kita meletakkan fokus mengukuhkan daya tarikan UMNO/BN, memperkasa jentera dan penyokong, moga makin berjayalah keputusan itu.

Jika kita tak henti menimbulkan spekulasi dan syak wasangka sesama kita, mempersoal motif masing-masing, maka akan gagallah keputusan itu.

“Berbalah”lah kita dalam mesyuarat mengenai “new deal” UMNO kepada rakyat. Mengenai model ekonomi dan pendidikan yang terbaik untuk bangsa dan negara.

“Berbalah”lah kita dalam mesyuarat mengenai bagaimana mampu menampilkan lebih ramai calon muda, wanita dan segar.

“Berbalah”lah kita dalam mesyuarat perihal persiapan jentera.

“Berbalah”lah kita soal kaedah terbaik memenangi persepsi rakyat bahawa kita lebih baik dari PH atau PN.

Tetapi berbalah terbuka sesama sendiri, menyerang keputusan parti di media dalam bab yang tiada kena mengena dengan memenangi hati pengundi – Ia membazir peluru, tenaga, masa dan minda yang sepatutnya ditujukan ke perkara lain.

Sama-sama kita doakan Perhimpunan Agung minggu hadapan mampu menjernihkan senario dalam UMNO supaya kita benar-benar mampu beralih ke fasa melengkap persiapan menghadapi ujian sebenar dalam PRU.


Rampasan dadah di KKIA bernilai RM404,375

Dadah bernilai RM404,375 dirampas Jabatan Kastam Diraja Malaysia (JKDM) hasil pemeriksaan imej imbasan di Kargo Udara, Lapangan Terbang Antarabangsa Kota Kinabalu (KKIA), Sabah pada 29 Ogos lepas.

Dadah seberat lebih 8.66 kilogram (kg) dadah jenis ketamin dan methamphetamine berjaya dikesan hasil pemeriksaan rapi yang dilakukan pihak berkuasa tersebut.

Penolong Ketua Pengarah Kastam Zon Sabah Datuk Abdullah Jaapar dalam kenyataan hari ini berkata ekoran rampasan yang berlaku pada pukul 7 pagi itu, seorang lelaki tempatan berusia 32 tahun ditahan bagi membantu siasatan.

“Anggota keselamatan dari MasKargo mendapati hasil imej imbasan yang mencurigakan ke atas 16 kotak polisterin berisi ikan sejuk beku. Imej imbasan itu menunjukkan terdapat satu imej lapisan di bawah ikan tersebut,” kata kenyataan itu.

Beliau berkata hasil pemeriksaan menemukan bungkusan plastik lut sinar berisi lebih 5.43kg dadah jenis ketamin dengan nilai RM287,843 dan lebih 3.23kg methamphetamine bernilai RM116,532.

Katanya modus operandi kegiatan itu adalah mengisi bahan disyaki dadah terlarang ke dalam plastik lut sinar sebelum disembunyikan ke dalam ruangan tersembunyi di dalam kotak polisterin ikan sejuk beku bagi mengaburi pihak berkuasa.

“Kes disiasat di bawah Seksyen 39B Akta Dadah Berbahaya 1952. JKDM menyeru orang awam agar bekerjasama melaporkan penyeludupan dadah dengan menghubungi talian 1-800-88-8855 atau pejabat kastam negeri dengan identiti pemberi maklumat dirahsiakan,” katanya.


Jumlah kematian kembali meningkat

Kementerian Kesihatan Malaysia (KKM) memaklumkan jumlah kematian akibat Covid-19 dalam tempoh 24 jam sehingga 12 tengah hari tadi meningkat kepada 107 kes, berbanding 73 kes yang dilaporkan dalam tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata kes kematian itu membabitkan 98 warganegara dan 9 bukan warganegara, dan ini menjadikan kumulatif kematian kepada 5,434 kes.

Beliau berkata pada masa sama 5,677 atau 90.6 daripada individu yang dijangkiti Covid-19 telah sembuh menjadikan kumulatif kes sembuh sebanyak 700,215 kes.

“Terdapat 66,958 kes masih aktif. Seramapi 892 pesakit kini dirawat di unit rawatan rapi dengan 443 daripadanya memerlukan alat bantuan pernafasan,” katanya dalam kenyataan hari ini.

Terdahulu beliau melaporkan jumlah kes baharu Covid-19 di Selangor dalam tempoh 24 jam sehingga 12 tengah hari tadi meningkat kepada 3,047 kes. Semalam negeri itu mencatatkan 2,907 kes baharu.

Beliau berkata dalam tempoh itu 6,658 kes jangkitan baharu direkodkan di seluruh negara menjadikan kumulatif sebanyak 772,607 kes sejak pandemik Covid-19 melanda negara.

Berdasarkan data dikeluarkan KKM, 10 negeri dan wilayah merekodkan penurunan kes baharu hari ini, sementara kes di Negeri Sembilan semakin meningkat dari sehari ke sehari.

Sementara itu Dr Noor Hisham berkata, dalam tempoh 24 jam, 19 kluster baharu dikesan di seluruh negara dengan 16 daripadanya adalah jangkitan di tempat kerja.

Jumlah jangkitan kluster tempat kerja paling tinggi dikesan di industri Seri Kembangan, Selangor membabitkan 144 jangkitan, diikuti 121 kes di Kuching, Asajaya, Bau, Samarahan, dan Serian di Sarawak.

Lima kluster tempat kerja dikesan di Johor; Selangor (empat); Pulau Pinang (dua) dan masing-masing satu di Sarawak, Melaka, Negeri Sembilan, Kuala Lumpur, dan Pahang. Sarawak juga melaporkan satu kluster pusat tahanan.

Sementara itu, Kedah dan Kelantan masing-masing merekodkan satu kluster baharu komoniti.


Filipina bantah pergerakan kapal China dekat Beting Scarborough

Filipina sekali lagi mengecam tindakan kapal pengawal pantai China yang melakukan pelayaran jarak dekat tidak jauh dari Beting Scarborough yang dikenali sebagai Bajo de Masinloc yang dituntut Manila.

Kejadian itu berlaku pada 2 Mac ketika pengawal pantai Filipina melakukan rondaan di sekitar beting itu, lapor pihak berkuasa Filipina dalam kenyataan media pada Ahad (26 Mac 2022).

Bagaimanapun, masih tidak jelas sama ada Filipina telah membuat bantahan diplomatik berhubung insiden itu.

Pengawal pantai berkata pihaknya perlu menunggu isyarat daripada Pasukan Petugas Kebangsaan untuk Laut Filipina Barat sebelum mendedahkan kejadian itu kepada umum.

Ia melibatkan kapal pengawal pantai China dengan haluan nombor 3305 yang melakukan pergerakan jarak dekat di kawasan sekitar 21 ela (19.2m) ke arah kapal Filipina BRP Malabrigo, kata pengawal pantai Filipina.

“Ini mengekang ruang pergerakan BRP Malabrigo – satu pelanggaran yang jelas terhadap Peraturan Antarabangsa 1972 untuk Mencegah Perlanggaran di Laut (COLREGS),” katanya.

Pengawal pantai telah meminta Jabatan Hal Ehwal Luar Filipina untuk membantu menangani isu itu melalui “pendekatan berasaskan peraturan dan aman,” menurut komander, Laksamana Artemio Abu.

Jabatan hal ehwal luar negeri dan kedutaan China di Manila tidak segera menjawab permintaan untuk memberi ulasan, lapor SCMP.

China menuntut sebahagian besar perairan dalam apa yang dipanggil ‘Nine Dash Line’ di Laut China Selatan, yang turut dituntut Brunei, Malaysia, Filipina, Taiwan dan Vietnam.

Abu berkata ia adalah insiden keempat yang dilaporkan dalam pergerakan jarak dekat yang melibatkan pengawal pantai China dan kapal Filipina di Beting Scarborough sejak Mei tahun lepas.

Walaupun berdepan risiko, Abu berkata penempatan aset dan kakitangan Filipina ke perairan dalam zon ekonomi eksklusif negara itu akan diteruskan. – Agensi


PAC kumpul maklumat projek OPV Maritim Malaysia tak siap: Laporan

Jawatankuasa Kira-Kira Wang Negara (PAC) dilaporkan sedang mengumpul maklumat berhubung projek pembinaan tiga kapal peronda luar pesisir (OPV) Agensi Penguatkuasaan Maritim Malaysia (Maritim Malaysia).

Ahli Jawatankuasa PAC Ahmad Hassan berkata badan dwipartisan Parlimen itu dijangka mengadakan mesyuarat dalam masa terdekat bagi membincangkan keperluan menyiasat isu OPV berkenaan.

“PAC kini sedang mengumpul maklumat berhubung kes itu kerana difahamkan turut berdepan masalah sama seperti projek kapal tempur pesisir pantai (LCS) milik Tentera Laut Diraja Malaysia (TLDM).

“PAC akan mengadakan mesyuarat dan sekarang kita kumpul maklumat terlebih dahulu bagi membolehkan kita menentukan sama ada terdapat keperluan untuk menjalankan siasatan ke atas pihak berkaitan pembinaan OPV atau sebaliknya. Penelitian juga akan dibuat secara menyeluruh.

“Ketika ini, PAC masih belum menjalankan sebarang siasatan secara rasmi membabitkan isu kelewatan projek berkenaan namun, kita akan lihat dan bincang secara bersama dalam mesyuarat nanti. Kita juga akan menilai keperluan untuk menyiasat kerana ketika ini masa semakin suntuk proses siasatan.

“Saya cakap begitu kerana khuatir siasatan akan terhenti di tengah jalan sekiranya Parlimen dibubarkan. Jadi kita kena tengok perkara ini dan jika pihak lain yang dilantik menjadi ahli PAC selepas ini, saya harap siasatan dapat diteruskan sehingga selesai jika kita mulakan sekarang,” katanya menurut laporan Utusan.

Beliau berkata demikian sebagai mengulas sama ada PAC akan melakukan siasatan selepas diberikan ruang sepenuhnya untuk menyiasat isu pembinaan tiga buah OPV milik Maritim Malaysia menimbulkan kebimbangan projek itu berdepan masalah sama seperti projek LCS milik TLDM.

Maritim Malaysia dalam kenyataan pada 13 September memaklumkan tiga OPV yang sepatutnya diterima agensi itu pada 2020 masih dalam pembinaan.

Ketua Pengarah Maritim Malaysia Laksamana Maritim Datuk Mohd Zubil Mat Som dalam kenyataan sama berkata kapal OPV itu sedang dibina oleh syarikat tempatan iaitu THHE Destini Sdn Bhd yang terletak di Pulau Indah, Selangor.

Sebelum ini, bekas Menteri di Jabatan Perdana Menteri (Hal Ehwal Agama) Datuk Seri Dr Mujahid Yusof Rawa mendakwa mempunyai bukti berhubung skandal OPV itu.

Media melaporkan, TH Heavy Engineering Bhd (THHE) bertanggungjawab untuk pembekalan, penghantaran, ujian dan pentauliahan OPV kerana ia telah dianugerahkan kontrak bernilai RM739.9 juta untuk projek itu pada 2017, sedangkan mereka tidak mempunyai kepakaran dalam pembinaan kapal.

Mujahid juga sebelum ini mendakwa bahawa sebuah syarikat di mana THHE mempunyai usaha sama bagi memenuhi keperluan kontrak – Destini Sdn Bhd – dikaitkan dengan Barisan Nasional (BN).

Destini telah meninggalkan projek OPV pada 2021, menyebabkan THHE terpaksa membeli semula 51 peratus saham daripada mereka.

Pada 3 September lalu, Tabung Haji berkata kepentingan agensi itu dalam TH Heavy Engineering Bhd (THHE) telah diambil alih sepenuhnya oleh anak syarikat Kementerian Kewangan, Urusharta Jamaah Sdn Bhd (UJSB), pada 2018.


Apa benda ini kata saya liberal, tunduk kepada DAP: PMX

Datuk Seri Anwar Ibrahim menggesa supaya semua pihak bertenang dan tidak patut berlaku “keriuhan” selepas keputusan kerajaan campuran menarik balik rayuan berhubung penggunaan kalimah Allah baru-baru ini.

Perdana Menteri menjelaskan tidak wajar mempertikaikan keputusan kerajaan yang menarik balik rayuan baru-baru ini kerana tiada perubahan signifikan berlaku, selain menegaskan dasar dipegang kerajaan sebelum ini tidak berubah.

Anwar berkata, sejak sekian lama pentadbiran kerajaan bersilih ganti antara parti, keputusan mahkamah itu tetap diguna pakai sehingga sekarang.

“Tak apalah tak setuju (penarikan rayuan), tetapi itu (penggunaan kalimah Allah) keputusan yang lama dan dipakai oleh kerajaan terdahulu pun, dari Barisan Nasional ke Perikatan Nasional, daripada UMNO ke PAS dan Bersatu, sampailah sekarang, itulah dasarnya.

“Dasarnya iaitu tidak boleh dibenarkan istilah Allah digunakan oleh bukan Islam termasuk dalam kitab mereka,” katanya dipetik laporan Harian Metro.

Anwar juga berkata penggunaan kalimah Allah di Sarawak dan Sabah dibenarkan tetapi dengan beberapa syarat yang ditetapkan, serta membidas pihak yang mendakwanya seorang liberal dan tunduk kepada DAP.

“Jadi perkataan Allah untuk umat Islam di Semenanjung Malaysia, begitu juga di Sabah dan Sarawak dengan beberapa syarat, tiada perubahan dengan yang sebelum ini.

“Itu yang kita gegarkan, jadi nak riuh rendah mengenainya pasal apa? Apa yang tak kena? Ohhh… Anwar memang liberal, tunduk kepada DAP dan sekarang memang betul lah nak merosakkan akidah umat Islam. Apa benda ini?” katanya lagi.

Anwar berkata, keputusan Jemaah Menteri mempersembah cadangan bagi mengukuhkan penguatkuasaan dasar berhubung kalimah Allah kepada Majlis Raja-Raja, bertujuan memperkemas beberapa perkara dasar yang difikirkan “longgar”.

Katanya, ia terutama mengenai kelompongan kerana adanya perkara yang tidak jelas dari sudut tindakan dan penguatkuasaan.

“Dasar tak berubah kerana di Perak, di Pulau Pinang, di Selangor, di Johor tidak boleh yang bukan Islam menggunakan Allah. Ini keputusan mufti-mufti, keputusan Raja-Raja Melayu. Tak ada perubahan,” katanya.

Terdahulu, Kerajaan Malaysia dan Kementerian Dalam Negeri (KDN) menarik balik balik rayuan terhadap keputusan Mahkamah Tinggi Kuala Lumpur mengenai penggunaan kalimah Allah, baitullah, solat dan Kaabah dibantah pelbagai pihak termasuk Majlis Agama Islam Selangor (MAIS).

Notis pemberhentian rayuan itu difailkan pada 18 April lalu di Pejabat Pendaftar Mahkamah Rayuan di Putrajaya.


Langkah pemulihan berjaya kekang kadar pengangguran lebih buruk

Kadar pengangguran di Malaysia berjaya dikekang daripada menjadi lebih buruk selepas beberapa langkah pemulihan ekonomi dilaksanakan kerajaan menampakkan kesan positif walaupun masih berdepan penularan Covid-19 ketika ini.

Rekod pengangguran terbaharu menunjukkan penurunan kepada 4.6 peratus atau pengurangan seramai 10,500 orang, iaitu kadar yang terendah sejak Oktober 2020, kata Ketua Perangkawan Malaysia Datuk Seri Dr Mohd Uzir Mahidin.

Pengurangan 0.1 mata itu menjadikan jumlah penganggur kini seramai 742,700 orang berbanding 753,200 pada Mac tahun ini.

Kesan penurunan itu susulan disokong situasi tenaga buruh Malaysia pada April 2021 terus berada di landasan pemulihan berikutan pelaksanaan Perintah Kawalan Pergerakan (PKP) Pemulihan dan PKP Bersyarat (PKPB) di kebanyakkan tempat, membuka lebih banyak peluang kepada perniagaan meneruskan aktiviti dalam kapasiti penuh dengan pematuhan terhadap prosedur operasi standard (SOP) yang ketat.

“Prospek perniagaan yang lebih baik turut digambarkan melalui prestasi Indeks Pelopor (IP) bagi Mac 2021 yang mencatatkan peningkatan sebanyak 1.8 peratus bulan ke bulan (Februari 2021: 1.1%).

“Justeru, bilangan tenaga buruh pada April 2021 mencatatkan peningkatan bulan ke bulan sebanyak 0.1 peratus (12,200 orang) merekodkan 16.09 juta orang (Mac 2021: 16.08 juta orang), manakala kadar penyertaan tenaga buruh (KPTB) bagi bulan tersebut kekal pada 68.6 peratus,” katanya lapor Bernama.

Laporan Statistik Tenaga Buruh Malaysia April 2021 dikeluarkan hari ini.

Komposisi penganggur aktif (mereka yang bersedia untuk bekerja dan aktif mencari pekerjaan) yang merangkumi lebih 80 peratus daripada jumlah penganggur, telah berkurang kepada 618,700 orang berbanding Mac (626,900).

“Daripada keseluruhan penganggur yang aktif, sebanyak 52.1 peratus adalah penganggur yang menganggur kurang daripada tiga bulan.

“Kumpulan yang tidak aktif di luar tenaga buruh mencatatkan peningkatan sebanyak 13,100 orang kepada 7.38 juta bagi tempoh sama, yang didominasi kategori bersekolah atau latihan dengan 43.5 peratus (3.21 juta orang) diikuti kategori kerja rumah atau tanggungjawab keluarga dengan 42.1 peratus (3.10 juta orang),” katanya.

Dalam pada itu, bilangan penduduk bekerja kekal dalam trend menaik dengan pertambahan bulan ke bulan sebanyak 22,700 orang kepada 15.35 juta orang, sementara nisbah guna tenaga kepada penduduk pada bulan sama, menunjukkan kemampuan ekonomi untuk mewujudkan guna tenaga kekal pada kadar 65.4 peratus.

Pada April, penduduk bekerja dalam sektor perkhidmatan mencatatkan trend meningkat meliputi aktiviti perdagangan borong & runcit; perkhidmatan makanan dan minuman; pendidikan; serta kesihatan kemanusiaan dan kerja sosial.

“Trend yang sama juga turut dilihat dalam sektor pembuatan dan pembinaan, manakala sektor pertanian serta perlombongan dan pengkuarian terus mencatatkan momentum negatif bulan ke bulan,” katanya.

Beliau menjelaskan komposisi penduduk bekerja sendiri merekodkan pertambahan sebanyak 12,300 orang kepada 2.49 juta orang pada April berikutan operasi berterusan perniagaan kecil pada bulan tersebut.

Di samping itu katanya bilangan penduduk bekerja yang tidak bekerja buat sementara waktu kekal dalam trend menurun dengan pengurangan sebanyak 5,000 kepada 116,000 ribu orang.

Bagaimanapun, Ketua Perangkawan itu berkata krisis kesihatan awam di Malaysia pada Mei 2021 semakin mencabar dengan pertambahan mendadak jumlah kes COVID-19 dan pelaksanaan PKP penuh di seluruh negara bermula 1 hingga 14 Jun menyaksikan penutupan penuh semua sektor ekonomi dan sosial kecuali ekonomi dan perkhidmatan perlu.

Berikutan senario itu, kedudukan pasaran buruh dijangka sekali lagi berdepan situasi yang mencabar bagi beberapa bulan ke hadapan namun pelbagai bantuan oleh kerajaan dijangka dapat mengurangkan impak dan seterusnya memulihkan kedudukan pasaran buruh, katanya.


Peranti digital bakal diperluaskan kepada pengembara luar negara

Peranti digital bakal diperkenal penggunaannya kepada individu yang pulang dari luar negara dikuarantin di kediaman masing-masing untuk tujuan pemantauan, kata Menteri Kesihatan Khairy Jamaluddin Abu Bakar.

Khairy berkata berpuas hati dengan projek rintis yang sedang dijalankan ketika ini dan akan diperluaskan penggunaannya, untuk rekod seramai 404 individu yang pulang dari luar negara dipakaikan peranti digital berkenaan.

“Sebaik kita melepasi projek rintis ini dan berpuas hati, kita akan menggunakan pemakaian peranti digital ini kepada yang lain,” katanya semasa sidang media hari ini.

Media sebelum ini melaporkan, Kementerian Kesihatan Malaysia (KKM) menjalankan projek rintis membabitkan pemakaian gelang pengawasan pengesan digital bagi individu yang sedang menjalani kuarantin di rumah termasuk bagi pengembara yang baharu pulang dari luar negara.

Timbalan Ketua Pengarah Kesihatan (Kesihatan Awam), Datuk Dr Chong Chee Kheong, dilaporkan berkata projek rintis itu dilaksanakan bawah Pasukan Bertindak Khas Greater Klang Valley melalui penyumberluaran dengan perolehan sebanyak 30,000 unit peranti akan dilaksanakan.

Hingga kini projek rintis ini membabitkan 1,000 unit peranti yang digunakan terhadap pengembara dari luar negara yang mendapat kebenaran menjalani kuarantin di rumah.

Pada masa sama, Khairy berkata, ketika ini hanya 4,159 individu yang pulang dari luar negara yang dibenarkan menjalani kuarantin di kediaman masing-masing.

Beliau berkata, kebenaran berkenaan dibuat selepas mengambil kira penilaian risiko, sejarah vaksinasi dan ujian pengesanan COVID-19, negara asal penerbangan serta keadaan rumah yang akan dijadikan lokasi kuarantin.

“Kita sedia maklum mengenai pendapat bahawa mereka yang kembali ke Malaysia dapat menjalani kuarantin di rumah (ia) adalah tidak betul.

“Kita tidak berikan kebenaran kuarantin di rumah kepada semua orang,” katanya.


Kes baharu Covid-19 turun 17.9 peratus minggu lalu: KP Kesihatan

Bilangan kes baharu Covid-19 turun sebanyak 17.9 peratus kepada 18,715 kes pada Minggu Epidemiologi ke-34 (ME 34/2022) dari 21 hingga 27 Ogos.

Ketua Pengarah Kesihatan Tan Sri Dr Noor Hisham Abdullah berkata bagi tempoh sama, 60 kes kematian direkodkan, meningkat sebanyak 7.1 peratus berbanding minggu sebelumnya.

“Bilangan kes sembuh pada ME 34/2022 menurun sebanyak 5.4 peratus iaitu 26,458 kes kepada 25,037 kes.

“Purata kes aktif setiap hari bagi ME 34/2022 adalah 36,179 iaitu terdapat penurunan sebanyak 13.9 peratus berbanding minggu sebelumnya,” menurutnya dalam kenyataan berkaitan situasi semasa jangkitan Covid-19, hari ini.

Sementara itu, kemasukan pesakit Covid-19 ke hospital serta Pusat Kuarantin dan Rawatan Covid-19 Berisiko Rendah (PKRC) awam bagi setiap 100,000 penduduk untuk pesakit kategori 1 dan 2 berkurangan sebanyak 15.8 peratus manakala pesakit kategori 3, 4, dan 5 turun 15.2 peratus.

Dr Noor Hisham berkata pengisian katil Unit Rawatan Rapi (ICU) pada ME34/2022 menurun dua peratus, katil bukan kritikal berkurangan tiga peratus dan katil PKRC turun satu peratus.

Selain itu, peratusan pesakit Covid-19 yang memerlukan alat bantuan pernafasan turut menurun 0.3 peratus berbanding minggu sebelumnya.

Menurut kenyataan itu, kes positif yang dipantau oleh Pusat Penilaian Covid-19 (CAC) di seluruh negara menunjukkan penurunan meliputi bilangan kedatangan pesakit ke CAC berkurangan 13 peratus, kes baharu Covid-19 yang menjalani pemantauan di rumah menurun 19.5 peratus manakala kes dirujuk CAC ke hospital turun 26 peratus.

Beliau berkata purata nilai RT juga menunjukkan penurunan 5.3 peratus pada ME 34/2022.

Hasil survelan Covid-19 di lokasi sentinel seluruh negara mendapati 140 sampel Penyakit Seperti Influenza (ILI) dikesan positif Covid-19 dengan kadar 15.5 peratus, manakala tiada sampel Jangkitan Pernafasan Akut Teruk (SARI) dikesan positif Covid-19 dan kekal 0 peratus pada ME34/2022. – Bernama


Samsung Galaxy Z Fold2 inovasi pengekalan produktif

Telefon pintar Samsung Galaxy Z Fold2 mampu membawa pengalaman, ciri dan fungsi pengguna yang inovatif, membolehkan pengguna menjimatkan masa, tenaga serta kekal produktif seperti menghadiri mesyuarat dalam talian, membalas e-mel dan mengedit dokumen di mana sahaja.

Dengan Dulang Berbilang Tetingkap yang dipertingkatkan, tugasan berbilang akan lebih mudah diakses manakala ciri ‘Drag and Drop’ akan membolehkan kandungan dibuka dengan cepat antara aplikasi pada skrin penutup atau utama tanpa kerumitan penukaran perisian.

”Dengan antara muka aplikasi seperti komputer peribadi (PC), kebanyakan aplikasi produktiviti kegemaran anda kini dioptimumkan sepenuhnya pada Galaxy Z Fold2,” menurut Samsung dalam satu kenyataan seperti dipetik Bernama.

Menerusi kamera utama Galaxy Z Fold2, pengguna boleh mengambil gambar sepanjang hari termasuk pada waktu malam dan cahaya rendah dengan kemudahan Mod Malam yang akan memberikan foto yang jelas disebabkan kecanggihan sensor imej kamera dengan piksel yang lebih besar.

Untuk maklumat lanjut mengenai siri Galaxy Z, lawati laman https://www.samsung.com/my/smartphones/galaxy-z-fold2/, dan https://news.samsung.com/my/.